SK Úradný vestník Európskej únie L 319/1

ROZHODNUTIE RADY

z 5. mája 2009

o podpise a predbežnom vykonávaní Dočasnej dohody o hospodárskom partnerstve medzi Európskym spoločenstvom a jeho členskými štátmi na jednej strane a štátmi SADC-DHP na druhej strane

(2009/850/ES)

RADA EURÓPSKEJ ÚNIE,

so zreteľom na Zmluvu o založení Európskeho spoločenstva, a najmä na jej článok 57 ods. 2 a články 133 a 181 v spojení s prvou vetou prvého pododseku odseku 2 článku 300,

so zreteľom na návrh Komisie,

keďže:

(1) Rada 12. júna 2002 poverila Komisiu začať rokovania o dohodách o hospodárskom partnerstve s krajinami AKT.

(2) Tieto rokovania o dočasnej dohode o hospodárskom partnerstve (ďalej len „dočasná DHP“) boli ukončené a dočasná DHP medzi Európskym spoločenstvom a jeho členskými štátmi na jednej strane a štátmi SADC-DHP na druhej strane (ku ktorým patria Botswana, Lesotho, Namíbia, Svazijsko a Mozambik) bola parafovaná 23. novembra 2007 a v prípade Namíbie 12. decembra 2007.

(3) V článku 105 ods. 4 dočasnej DHP sa stanovuje, že táto dohoda sa pred nadobudnutím platnosti bude predbežne vykonávať.

(4) Dočasná DHP sa má podpísať v mene Spoločenstva a mala by sa predbežne vykonávať s výhradou jej uzavretia k neskoršiemu dátumu, pokiaľ ide o prvky, ktoré spadajú do právomoci Spoločenstva,

ROZHODLA TAKTO:

Článok 1

Týmto sa v mene Spoločenstva s výhradou rozhodnutia Rady týkajúceho sa uzavretia danej dočasnej dohody o hospodárskom partnerstve schvaľuje podpísanie Dočasnej dohody o hospodárskom partnerstve medzi Európskym spoločenstvom a jeho členskými štátmi a štátmi SADC-DHP.

Znenie dočasnej dohody o hospodárskom partnerstve je pripojené k tomuto rozhodnutiu.

Článok 2

Rada na základe návrhu Komisie a v súlade so zodpovedajúcimi ustanoveniami zmluvy určí pozíciu, ktorú má Spoločenstvo zaujať v rámci Spoločnej rady štátov SADC-DHP – ES a výboru štátov SADC-DHP – ES pre obchod a rozvoj.

Článok 3

Predseda Rady sa týmto poveruje určiť osobu(y) splnomocnenú(é) podpísať dočasnú dohodu o hospodárskom partnerstve v mene Európskeho spoločenstva v prípade jej uzavretia.

Článok 4

Pokiaľ ide o prvky, ktoré spadajú do právomoci Spoločenstva, dočasná dohoda o hospodárskom partnerstve sa predbežne vykonáva, ako sa stanovuje v článku 105 ods. 4 tejto dohody, do ukončenia postupov potrebných na jej uzavretie. Komisia uverejní oznámenie s informáciami o dátume začatia predbežného vykonávania.

V Bruseli 5. mája 2009 Za Radu Predseda M. KALOUSEK

DOČASNÁ DOHODA

o hospodárskom partnerstve medzi Európskym spoločenstvom a jeho členskými štátmi na jednej strane a štátmi SADC-DHP na druhej strane

PREAMBULA

BELGICKÉ KRÁĽOVSTVO,

BULHARSKÁ REPUBLIKA,

ČESKÁ REPUBLIKA,

DÁNSKE KRÁĽOVSTVO,

SPOLKOVÁ REPUBLIKA NEMECKO,

ESTÓNSKA REPUBLIKA,

ÍRSKO,

HELÉNSKA REPUBLIKA,

ŠPANIELSKE KRÁĽOVSTVO,

FRANCÚZSKA REPUBLIKA,

TALIANSKA REPUBLIKA,

CYPERSKÁ REPUBLIKA,

LOTYŠSKÁ REPUBLIKA,

LITOVSKÁ REPUBLIKA,

LUXEMBURSKÉ VEĽKOVOJVODSTVO,

MAĎARSKÁ REPUBLIKA,

MALTA,

HOLANDSKÉ KRÁĽOVSTVO,

RAKÚSKA REPUBLIKA,

POĽSKÁ REPUBLIKA,

PORTUGALSKÁ REPUBLIKA,

RUMUNSKO,

SLOVINSKÁ REPUBLIKA,

SLOVENSKÁ REPUBLIKA,

FÍNSKA REPUBLIKA,

ŠVÉDSKE KRÁĽOVSTVO,

SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA a

EURÓPSKE SPOLOČENSTVO (ES),

spolu ďalej len „strana ES“,

na jednej strane, a

BOTSWANSKÁ REPUBLIKA,

LESOTHSKÉ KRÁĽOVSTVO,

MOZAMBICKÁ REPUBLIKA,

NAMÍBIJSKÁ REPUBLIKA,

SVAZIJSKÉ KRÁĽOVSTVO,

ďalej len „štáty SADC-DHP“,

na druhej strane (1),

BERÚC DO ÚVAHY, že strany chcú ďalej posilniť svoje obchodné prepojenia a vybudovať úzke a trvalé vzťahy založené na partnerstve a spolupráci;

UZNÁVAJÚC úsilie štátov SADC-DHP zabezpečiť hospodársky a sociálny rozvoj pre ľudí z regiónu Juhoafrického rozvojového spoločenstva (SADC);

PROPOMÍNAJÚC význam, ktorý strany pripisujú zásadám a pravidlám, ktorými sa riadi mnohostranný obchodný systém a na potrebu uplatňovať ich transparentným a nediskriminačným spôsobom;

BERÚC DO ÚVAHY práva a povinnosti zmluvných strán, pokiaľ ide o ich členstvo vo Svetovej obchodnej organizácii (ďalej len „WTO“) a znovu potvrdzujúc význam viacstranného obchodného systému;

UZNÁVAJÚC osobitné potreby a záujmy štátov SADC-DHP a potrebu zohľadniť rozdiely v úrovni ich hospodárskeho rozvoja a geografické a socioekonomické problémy;

SO ZRETEĽOM NA dohodu o partnerstve medzi členmi africkej, karibskej a tichomorskej skupiny štátov na jednej strane a Európskym spoločenstvom a jeho členskými štátmi na druhej strane, ďalej len „dohoda z Cotonou“, podpísanú v Cotonou 23. júna 2000;

SO ZRETEĽOM NA dohodu o obchode, rozvoji a spolupráci medzi južnou Afrikou a Európskym spoločenstvom a jeho členskými štátmi, podpísanú 11. októbra 1999;

POTVRDZUJÚC podporu a povzbudenie, ktoré strany venujú procesu liberalizácie obchodu;

POTVRDZUJÚC záväzok strán podporovať hospodársky rozvoj v štátoch SADC-DHP s cieľom dosiahnuť miléniové rozvojové ciele.

POTVRDZUJÚC záväzok strán podporovať regionálnu spoluprácu a hospodársku integráciu v štátoch SADC-DHP a napomáhať liberalizáciu obchodu medzi stranami;

SO ZRETEĽOM NA záväzok zmluvných strán zabezpečiť, aby ich vzájomné dojednania podporili proces regionálnej integrácie podľa zmluvy SADC;

ŽELAJÚC SI vytvoriť nové pracovné príležitosti, pritiahnuť investície a zlepšiť životné podmienky na území strán a zároveň podporiť udržateľný rozvoj;

ZDÔRAZŇUJÚC význam poľnohospodárstva a udržateľného rozvoja pri znižovaní chudoby v štátoch SADC-DHP;

UZNÁVAJÚC osobitnosť situácie Botswany, Lesotha, Namíbie a Svazijska v dohode o hospodárskom partnerstve (ďalej len „DHP“) a potrebu zohľadniť vplyv, ktorý má na ne liberalizácia obchodu podľa dohody o obchode, rozvoji a spolupráci;

UZNÁVAJÚC v tomto ohľade zvláštny prípad Juhoafrickej colnej únie (ďalej len „SACU“), zriadenej na základe dohody o juhoafrickej colnej únii z roku 2002;

UZNÁVAJÚC osobitnú situáciu a potreby najmenej rozvinutých krajín štátov SADC-DHP uplatnením osobitného a diferencovaného zaobchádzania a asymetrie;

V PRESVEDČENÍ, že táto dohoda ďalej prehĺbi a posilní hospodárske a obchodné vzťahy medzi stranami;

UZNÁVAJÚC význam spolupráce na účely financovania rozvoja pri vykonávaní tejto dohody;

SA DOHODLI v záujme dosiahnutia vyššie uvedeného uzavrieť túto dohodu (ďalej len „táto dohoda“):

ČASŤ I

OBCHODNÉ PARTNERSTVO PRE UDRŽATEĽNÝ ROZVOJ

KAPITOLA 1

Všeobecné Ustanovenia

Článok 1

Ciele

Ciele tejto dohody sú:

a) prispieť k zníženiu a ku konečnému odstráneniu chudoby vybudovaním obchodného partnerstva v súlade s cieľom udržateľného rozvoja, miléniovými rozvojovými cieľmi a dohodou z Cotonou;

b) podporiť regionálnu integráciu, hospodársku spoluprácu a dobrú správu vecí verejných, čím sa vytvorí a bude sa uplatňovať účinný, predvídateľný a transparentný regulačný rámec pre obchod a investície medzi stranami a medzi štátmi SADC-DHP;

c) podporiť postupnú integráciu štátov SADC-DHP do svetového hospodárstva v súlade s ich politickými rozhodnutiami a prioritami rozvoja;

d) zlepšiť kapacitu štátov SADC-DHP, pokiaľ ide o obchodnú politiku a otázky týkajúce sa obchodu;

e) podporiť podmienky na zvýšenie investícií a iniciatív súkromného sektora a posilniť dodávateľské kapacity, konkurencieschopnosť a hospodársky rast v štátoch SADC-DHP;

f) posilniť existujúce vzťahy medzi stranami na základe solidarity a vzájomného záujmu. Na tento účel, v súlade s povinnosťami vyplývajúcimi z WTO, sa dohodou posilnia obchodné a hospodárske vzťahy, upevní vykonávanie protokolu SADC o obchode a podporí nová obchodná dynamika medzi stranami prostredníctvom progresívnej, asymetrickej liberalizácie obchodu medzi nimi a posilní sa, rozšíri sa a prehĺbi spolupráca vo všetkých oblastiach týkajúcich sa obchodu.

Článok 2

Zásady

1. Táto dohoda vychádza zo základných zásad, ako aj nevyhnutných a základných súčastí dohody z Cotonou stanovených v článkoch 2 a 9 uvedenej dohody. Táto dohoda bude vychádzať z dosiahnutých cieľov dohody z Cotonou a predchádzajúcich dohôd o partnerstve medzi štátmi AKT a ES v oblasti regionálnej spolupráce a integrácie, ako aj hospodárskej a obchodnej spolupráce.

2. Dohoda z Cotonou a táto dohoda sa vykonávajú vzájomne dopĺňajúcim a posilňujúcim spôsobom.

3. Strany sa dohodli na spolupráci s cieľom vykonávať túto dohodu spôsobom, ktorý je v súlade s rozvojovými politikami a programami regionálnej integrácie, do ktorých štáty SADC-DHP sú alebo by mohli byť zapojené.

4. Strany sa dohodli na spolupráci s cieľom splniť svoje záväzky a povinnosti a zlepšiť schopnosť štátov SADC-DHP vykonávať túto dohodu.

Článok 3

Udržateľný rozvoj

1. Strany opätovne potvrdzujú, že cieľ udržateľného rozvoja sa má uplatňovať a integrovať na každej úrovni ich hospodárskeho partnerstva v záujme naplnenia celkových záväzkov stanovených v článkoch 1, 2 a 9 dohody z Cotonou, a najmä všeobecného záväzku znížiť a v konečnom dôsledku odstrániť chudobu spôsobom, ktorý je v súlade s cieľmi udržateľného rozvoja.

2. Strany si uvedomujú, že tento cieľ sa v prípade tejto dohody uplatňuje ako záväzok:

a) pri uplatňovaní tejto dohody v plnej miere zohľadňovať to, čo je v najlepšom záujme ich príslušného obyvateľstva a budúcich generácií z ľudského, kultúrneho, hospodárskeho, sociálneho, zdravotného a environmentálneho hľadiska;

b) v rámci metód prijímania rozhodnutí zohľadňovať základné zásady vlastníctva, účasti a dialógu.

3. Následne sa strany dohodli, že budú spolupracovať s cieľom dosiahnuť udržateľný rozvoj zameraný na ľudí.

Článok 4

Regionálna integrácia

1. Strany uznávajú, že regionálna integrácia je nevyhnutnou súčasťou ich partnerstva a dôležitým nástrojom na dosiahnutie cieľov tejto dohody.

2. Strany opätovne potvrdzujú význam regionálnej a subregionálnej integrácie medzi štátmi SADC-DHP pre dosiahnutie lepších hospodárskych príležitostí, silnejšej politickej stability a pre posilnenie účinnejšej integrácie rozvojových krajín do svetového hospodárstva. Bez toho, aby boli dotknuté záväzky prijaté v rámci tejto dohody, tempo a obsah ich regionálnej integrácie určujú výhradne štáty SADC-DHP, pričom uplatňujú svoju suverenitu.

3. Strany podporujú najmä integračné procesy a súvisiace rozvojové politiky a politické programy, ktoré sú založené na Dohode o Juhoafrickej colnej únii podpísanej 21. októbra 2002, Zmluvy o Juhoafrickom rozvojovom spoločenstve podpísanej 17. augusta 1992 a Zakladajúcom akte Africkej únie prijatom 11. júla 2000. Ich cieľom je vybudovanie a prehlbovanie partnerstva na základe týchto procesov a vykonávanie tejto dohody obojstranne prospešným spôsobom prostredníctvom týchto nástrojov, pričom sa zohľadní ich úroveň rozvoja, potreby, zemepisné skutočnosti a príslušné stratégie udržateľného rozvoja.

Článok 5

Monitorovanie

1. Strany sa zaväzujú priebežne monitorovať uplatňovanie a vplyv tejto dohody prostredníctvom vhodných mechanizmov a harmonogramu, v rámci svojich príslušných participačných procesov a inštitúcií, ako aj tých, ktoré sa ustanovujú na základe tejto dohody, s cieľom zabezpečiť, aby sa dosiahli ciele tejto dohody, jej riadne vykonávanie, a aby sa maximalizoval prínos vyplývajúci z nej pre najzraniteľnejšie skupiny.

2. Strany sa takisto zaväzujú, že budú navzájom okamžite konzultovať o akejkoľvek otázke týkajúcej sa vykonávania tejto dohody.

Článok 6

Spolupráca na medzinárodných fórach

Strany vyvinú snahu spolupracovať na všetkých medzinárodných fórach, na ktorých sa diskutuje o otázkach súvisiacich s touto dohodou.

KAPITOLA 2

Rozvojová Spolupráca

Článok 7

Rámec pre rozvojovú spoluprácu

Strany sa zaväzujú k spolupráci s cieľom vykonávať dohodu a podporovať obchod a rozvojové stratégie štátov SADC-DHP v rámci všeobecného procesu regionálnej integrácie SADC. Táto spolupráca môže byť finančného a nefinančného charakteru.

Článok 8

Spolupráca na účely financovania rozvoja

1. Strany uznávajú, že rozvojová spolupráca je zásadným prvkom ich partnerstva a základným faktorom na dosiahnutie cieľov tejto dohody stanovených v článku 1. Spolupráca na účely financovania rozvoja v rámci regionálnej hospodárskej spolupráce a integrácie, ako sa stanovuje v dohode z Cotonou, sa uskutočňuje tak, aby sa podporovalo a propagovalo úsilie štátov SADC-DHP so zámerom dosiahnuť ciele a maximalizovať očakávaný prínos z tejto dohody. Oblasti spolupráce a technickej pomoci sú podľa potreby stanovené v kapitole 3 a ďalších kapitolách tejto dohody. Spolupráca sa uskutočňuje na základe postupov stanovených v tomto článku, priebežne sa podrobuje preskúmaniu a podľa potreby sa upraví v súlade s ustanoveniami článku 108 tejto dohody.

2. Financovanie Európskeho spoločenstva (2) týkajúce sa rozvojovej spolupráce medzi štátmi SADC-DHP a Európskym spoločenstvom na podporu vykonávania tejto dohody sa uskutočňuje v rámci pravidiel a príslušných postupov stanovených v dohode z Cotonou, najmä programových postupov Európskeho rozvojového fondu a v rámci príslušných nástrojov financovaných zo všeobecného rozpočtu Európskej únie. V tejto súvislosti je podpora vykonávania tejto dočasnej dohody o DHP prioritou.

3. V súlade so zásadami komplementárnosti a účinnosti pomoci sa členské štáty Európskej únie spoločne zaväzujú podporovať prostredníctvom svojich príslušných rozvojových politík a nástrojov rozvojovú spoluprácu v rámci regionálnej hospodárskej spolupráce a integrácie a vykonávania tejto dohody v štátoch SADC-DHP a na regionálnej úrovni.

4. Strany uznávajú, že na vykonávanie tejto dohody a čo najlepšie využitie jej prínosov budú potrebné primerané zdroje. V tejto súvislosti budú strany spolupracovať, aby umožnili štátom SADC-DHP získať ďalšie finančné nástroje, ako aj uľahčili účasť ďalších darcov ochotných podporiť úsilie štátov SADC-DHP dosiahnuť ciele tejto dohody.

5. Strany sa zhodli na tom, že mechanizmus financovania regionálneho rozvoja ako je fond DHP by poskytol užitočný nástroj na účinné nasmerovanie zdrojov na financovanie rozvoja a na vykonávanie sprievodných opatrení DHP. Strana ES súhlasí s tým, že bude podporovať úsilie regiónu zriadiť takýto mechanizmus. Strana ES po uskutočnení uspokojivého auditu bude do fondu prispievať.

KAPITOLA 3

Oblasti Spolupráce

Článok 9

Ciele

Na účely vykonávania tejto dohody a zohľadnenia rozvojových politík štátov SADC-DHP sa strany dohodli, že prioritné oblasti obchodnej a hospodárskej spolupráce sú tieto.

Článok 10

Spolupráca v oblasti obchodu s tovarom

Cieľom spolupráce v tejto oblasti je posilniť obchod s tovarom a schopnosť štátov SADC-DHP obchodovať, vrátane postupného odstránenia cla, riadneho uplatňovania pravidiel pôvodu, nástrojov na ochranu obchodu, necolných opatrení vrátane sanitárnych a fytosanitárnych opatrení a technických prekážok obchodu, a podpora colnej spolupráce a uľahčovanie obchodu.

Článok 11

Spolupráca v oblasti konkurencieschopnosti na strane ponuky

Cieľom spolupráce podľa tohto článku je zvýšenie konkurencieschopnosti štátov SADC-DHP a odstránenie obmedzení na strane ponuky na vnútroštátnej a inštitucionálnej úrovni a najmä úrovni jednotlivých podnikov. Táto spolupráca zahŕňa okrem iného také oblasti ako je výroba, technologický rozvoj a inovácie, marketing, financovanie, distribúcia, preprava, diverzifikácia hospodárskej základne, ako aj rozvoj súkromného sektora, zlepšovanie obchodného a podnikateľského prostredia a podpora malých a stredných podnikov v oblasti poľnohospodárstva, rybného hospodárstva, priemyslu a služieb.

Článok 12

Spolupráca v oblasti infraštruktúry na podporu podnikania

Cieľom spolupráce podľa tohto článku je rozvoj konkurenčného prostredia na podporu podnikania v oblastiach ako informačné a komunikačné technológie (IKT), preprava a energetika.

Článok 13

Spolupráca v oblasti obchodu so službami

Strany sa dohodli na spolupráci s cieľom rozvíjať a podporovať obchod so službami ako je stanovené v hlave IV článku 67 tejto dohody.

Článok 14

Spolupráca v oblasti otázok týkajúcich sa obchodu

Strany sa dohodli na spolupráci s cieľom rozvíjať a posilňovať oblasti súvisiace s obchodom, ako je stanovené v hlave IV článku 67 tejto dohody.

Článok 15

Spolupráca v oblasti obchodných údajov

Cieľom spolupráce podľa tohto článku je zlepšenie kapacít štátov SADC-DHP v oblasti zberu, analýzy a šírenia obchodných údajov.

Článok 16

Spolupráca v oblasti posilňovania inštitucionálnych kapacít v súvislosti s DHP

Cieľom spolupráce podľa tohto článku je podpora inštitucionálnych štruktúr potrebných na riadenie vykonávania DHP a vybudovanie kapacít na obchodné rokovania a obchodnú politiku.

Článok 17

Spolupráca v oblasti daňových úprav

1. Strany uznávajú, že postupné odstránenie alebo zníženie cla stanovené v tejto dohode môže ovplyvniť daňové príjmy štátov SADC-DHP a dohodli sa na spolupráci v tejto oblasti.

2. Strany sa dohodli na spolupráci v súlade s ustanoveniami článku 8, najmä v oblasti:

a) podpory daňových reforiem a

b) podpory opatrení doplňujúcich daňové reformy v záujme zmiernenia čistého fiškálneho vplyvu tejto dohody, ktorý sa určí v súlade so spoločne dohodnutým mechanizmom.

Článok 18

Typy intervencií

Rozvojová spolupráca podľa tejto dohody môže zahŕňať, ale nie je obmedzená na tieto intervencie v súvislosti s DHP:

1. rozvoj politiky,

2. rozvoj právnych predpisov a regulačného rámca,

3. inštitucionálny/organizačný rozvoj,

4. budovanie kapacít a odborná príprava (3),

5. služby v oblasti technického poradenstva,

6. administratívne služby,

7. podpora v oblasti sanitárnych a fytosanitárnych opatrení a technických prekážok obchodu; a

8. prevádzková podpora zahŕňajúca zariadenie, materiál a súvisiace operácie.

ČASŤ II

HLAVA I

OBCHOD S TOVAROM

KAPITOLA 4

Všeobecné Ustanovenia

Článok 19

Zóna voľného obchodu

1. Touto dohodou sa vytvára zóna voľného obchodu medzi stranami v súlade so Všeobecnou dohodou o clách a obchode (ďalej len „GATT 1994“), a najmä s jej článkom XXIV.

2. Dohoda o voľnom obchode zohľadňuje zásadu asymetrie, a to úmerne k osobitným potrebám a obmedzeniam kapacít štátov SADC-DHP, pokiaľ ide o úrovne záväzkov a ich harmonogram podľa tejto dohody.

3. Dohoda o voľnom obchode sa bude uplatňovať na obchod medzi Európskym spoločenstvom na jednej strane a štátmi SADC-DHP na druhej strane.

Článok 20

Rozsah pôsobnosti

Táto kapitola sa uplatňuje na produkty:

1. spadajúce do kapitol 01 až 97, s výnimkou kapitoly 93, stanovené v príslušnej colnej nomenklatúre každej strany v súlade s Harmonizovaným systémom opisu a číselného označovania tovaru (ďalej len „HS“); a

2. s pôvodom v Európskom spoločenstve alebo v štátoch SADC-DHP.

Článok 21

Pravidlá pôvodu

1. Na účely tejto kapitoly „s pôvodom“ znamená, že produkt spĺňa pravidlá pôvodu stanovené v protokole 1.

2. V priebehu prvých troch rokov od nadobudnutia platnosti tejto dohody strany preskúmajú ustanovenia protokolu 1 s cieľom ďalej zjednodušiť pojmy a metódy používané na účely stanovenia pôvodu. V rámci tohto preskúmania strany zohľadnia vývoj technológií, výrobných procesov a všetkých ďalších faktorov vrátane prebiehajúcich reforiem a pravidiel pôvodu, v súvislosti s ktorými môže byť potrebné upraviť ustanovenia protokolu 1. Každá takáto úprava sa vykoná na základe rozhodnutia Spoločnej rady podľa článku 93.

3. Týmto ustanoveniam sa venuje osobitná pozornosť v rámci preskúmania uvedeného v odseku 2.

Článok 22

Clo

1. Clo zahŕňa akékoľvek clo alebo poplatky akéhokoľvek druhu vrátane akejkoľvek formy daňovej prirážky alebo príplatku uložené na dovoz alebo vývoz tovaru alebo v súvislosti s nimi, okrem:

a) vnútorných daní alebo iných vnútorných poplatkov uložených v súlade s článkom III GATT 1994;

b) akéhokoľvek antidumpingového, vyrovnávacieho alebo ochranného opatrenia uloženého v súlade s hlavou II;

c) poplatkov a platieb za konzulárne služby uložených v súlade s odsekom 2; a

d) poplatkov a iných platieb uložených v súlade s odsekom 2.

2. Poplatky a platby uvedené v odseku 1 písm. c) a d) sa obmedzujú na približné náklady poskytnutých služieb a nepredstavujú nepriamu ochranu domácich produktov alebo zdaňovanie dovozu na fiškálne účely. Zakladajú sa na osobitných sadzbách, ktoré zodpovedajú reálnej hodnote poskytnutej služby.

3. Základné clo na každý produkt, na ktorý sa uplatňuje postupné znižovanie stanovené v tejto dohode, je colná sadzba podľa doložky najvyšších výhod, ktorá sa účinne uplatňuje dňom nadobudnutia platnosti tejto dohody.

4. V prípadoch, keď proces odstraňovania cla nezačne dňom nadobudnutia platnosti tejto dohody, clo, na ktoré sa uplatní postupné znižovanie, bude buď základné clo uvedené v odseku 3 tohto článku, alebo clo uplatňované na základe erga omnes v prvý deň príslušného harmonogramu odstraňovania cla, podľa toho, ktorá hodnota je nižšia.

5. Znížené clo vypočítané v súlade s harmonogramami odstraňovania cla obsiahnutými v tejto dohode sa uplatňuje zaokrúhlené na jedno desatinné miesto, alebo v prípade osobitného cla na dve desatinné miesta.

Článok 23

Zachovanie súčasného stavu

Od dátumu nadobudnutia platnosti tejto dohody sa v obchode medzi stranami v prípade produktov, ktoré podliehajú liberalizácii, nezavedie žiadne nové clo, ani sa nezvýši už existujúce clo.

Článok 24

Clo, dane a iné poplatky a platby týkajúce sa vývozu

1. Pri obchode medzi Európskym spoločenstvom a krajinami SADC-DHP sa od dátumu nadobudnutia platnosti tejto dohody nezavedie žiadne nové vývozné clo alebo poplatky s rovnocenným účinkom, ani sa nezvýši už zavedené clo alebo poplatky.

2. Za výnimočných okolností, keď štáty SADC-DHP môžu odôvodniť osobitné potreby príjmov, ochranu nerozvinutých odvetví alebo ochranu životného prostredia, môžu tieto štáty SADC-DHP zaviesť po konzultácii so stranou ES dočasné vývozné clo alebo poplatky s rovnakým účinkom na obmedzený počet dodatočných produktov.

3. Strany sa dohodli, že ustanovenia tohto článku preskúmajú v Spoločnej rade najneskôr 3 roky po nadobudnutí platnosti tejto dohody, pričom plne zohľadnia ich vplyv na rozvoj a diverzifikáciu hospodárstiev štátov SADC-DHP.

Článok 25

Clo na produkty s pôvodom v štátoch SADC-DHP

1. Strana ES poskytne zaobchádzanie bez ciel a bez kvót v prípade všetkých produktov, s výnimkou tých, ktoré sú uvedené v odseku 3, na ktoré sa vzťahuje táto dohoda a ktoré sú s pôvodom v Botswane, Lesothe, Mozambiku, Namíbii a Svazijsku.

2. Clo na dovoz produktov s pôvodom v štátoch SADC-DHP sa zníži alebo odstráni v súlade s ustanoveniami uvedenými v prílohe 1.

3. Na dovoz produktov uvedených v prílohe 2 sa bude vzťahovať v nej stanovený prechodný režim.

Článok 26

Clo na produkty s pôvodom v ES

1. Produkty s pôvodom v strane ES sa dovážajú do Botswany, Lesotha, Namíbie a Svazijska v súlade so zaobchádzaním opísaným v prílohe 3.

2. Produkty s pôvodom v strane ES sa dovážajú do Mozambiku v súlade so zaobchádzaním opísaným v prílohe 4.

3. Strany sa dohodli, že v čase, keď Mozambik zavedie HS 2007, zlúčia dve vyššie uvedené prílohy do jediného colného sadzobníka SADC-DHP. Zlúčenie nadobudne platnosť rozhodnutím Spoločnej rady.

Článok 27

Voľný pohyb tovaru

1. V prípade produktov s pôvodom v strane ES alebo v štátoch SADC-DHP sa bude clo vyberať na území druhej strany iba raz.

2. Každé clo zaplatené pri dovoze do štátu SADC-DHP sa vráti v plnej výške pri opätovnom vývoze tovaru z colného územia štátu SADC-DHP, do ktorého bol tovar prvýkrát dovezený. Na tieto produkty sa teda vzťahuje clo v krajine spotreby.

3. Strany sa dohodli na spolupráci s cieľom uľahčiť obeh tovaru a zjednodušiť colné postupy.

Článok 28

Priaznivejšie zaobchádzanie na základe dohôd o voľnom obchode

1. Pokiaľ ide o otázky, na ktoré sa vzťahuje táto kapitola, strana ES poskytne štátom SADC-DHP akékoľvek priaznivejšie zaobchádzanie uplatniteľné v dôsledku toho, že strana ES sa po podpise tejto dohody stane stranou dohody o voľnom obchode s tretími stranami.

2. Pokiaľ ide o otázky, na ktoré sa vzťahuje táto kapitola, štáty SADC-DHP poskytnú strane ES akékoľvek priaznivejšie zaobchádzanie uplatniteľné v dôsledku toho, že štáty SADC-DHP alebo ktorýkoľvek signatársky štát SADC-DHP sa po podpise tejto dohody stanú stranou dohody o voľnom obchode s ktoroukoľvek obchodnou veľmocou.

3. Keď štát SADC-DHP môže dokázať, že mu tretia strana poskytla podstatne priaznivejšie zaobchádzanie ako zaobchádzanie, ktoré mu ponúkla strana ES, strany sa navzájom konzultujú a spoločne sa rozhodnú ako čo najlepšie vykonávať ustanovenia odseku 2.

4. Ustanovenia tejto kapitoly sa nevykladajú tak, že na stranu ES alebo na ktorýkoľvek štát SADC-DHP ukladajú povinnosť recipročne rozšíriť akékoľvek priaznivejšie zaobchádzanie uplatniteľné v dôsledku toho, že strana ES alebo ktorýkoľvek štát SADC-DHP sa v deň podpisu tejto dohody stane stranou dohody o voľnom obchode s tretími stranami.

5. Na účely tohto článku „obchodná veľmoc“ znamená každú vyspelú krajinu alebo každú krajinu, ktorej podiel na svetovom vývoze tovaru v roku predchádzajúcom nadobudnutiu platnosti dohody o hospodárskej integrácii uvedenej v odseku 2 predstavuje viac než 1 %, alebo každú skupinu krajín, ktorá koná individuálne, spoločne alebo na základe dohody o hospodárskej integrácii, ktorá spoločne predstavuje podiel na svetovom vývoze tovaru viac ako 1,5 % v roku predchádzajúcom nadobudnutiu platnosti dohody o hospodárskej integrácii uvedenej v odseku 2.

Článok 29

Osobitné ustanovenia o administratívnej spolupráci

1. Strany sa dohodli, že na vykonávanie a kontrolu preferenčného zaobchádzania poskytnutého na základe tejto hlavy je nevyhnutná administratívna spolupráca a zdôrazňujú, že sú odhodlané bojovať proti nezrovnalostiam a podvodom v colnej oblasti a záležitostiach, ktoré s ňou súvisia.

2. Strany sa takisto dohodli, že budú spolupracovať na zabezpečení toho, aby potrebné inštitucionálne štruktúry umožnili zodpovedným orgánom reagovať na žiadosti o pomoc efektívne a v primeranom čase.

3. Na účely tohto článku a bez toho, aby bol dotknutý článok 9 protokolu 2, sa za neposkytnutie administratívnej spolupráce okrem iného považuje:

a) opakované nedodržanie povinnosti overiť status príslušného produktu, resp. produktov, pokiaľ ide o ich pôvod; ako je stanovené v článku 34 protokolu 1,

b) opakované odmietnutie alebo zbytočný odklad v súvislosti s následným overením dôkazu o pôvode a/alebo oznámením výsledkov tohto overenia, ako je stanovené v článku 34 protokolu 1;

c) opakované odmietnutie alebo zbytočný odklad v súvislosti so získaním povolenia na vykonanie kontroly administratívnej spolupráce zameranej na overenie pravosti dokumentov alebo správnosti informácií, ktoré sú relevantné pre poskytnutie príslušného preferenčného zaobchádzania, ako je uvedené v článku 7 protokolu 2.

4. Na účely tohto článku sa môže konštatovať zistenie nezrovnalostí alebo podvodu okrem iného vtedy, ak bez legitímneho vysvetlenia dôjde k rýchlemu nárastu dovozu tovaru nad zvyčajnú úroveň výrobných a vývozných kapacít druhej strany, s ktorým súvisia objektívne informácie o nezrovnalostiach alebo podvode.

5. Ak jedna zo strán alebo prípadne jeden zo štátov SADC-DHP na základe objektívnej informácie zistí, že nebola poskytnutá administratívna spolupráca a/alebo že došlo k nezrovnalostiam alebo podvodu, dotknutá strana môže za výnimočných okolností v súlade s týmto článkom dočasne pozastaviť príslušné preferenčné zaobchádzanie s príslušným produktom, resp. produktmi a s jeho resp. s ich osobitným pôvodom. Na účely tohto článku sa pod výnimočnými okolnosťami rozumejú okolnosti, ktoré majú alebo by mohli mať značný negatívny vplyv na jednu zo strán alebo prípadne štát SADC-DHP, ak by sa pokračovalo v príslušnom preferenčnom zaobchádzaní s dotknutým produktom resp. produktmi.

6. Dočasné pozastavenie sa uplatňuje za týchto podmienok:

a) Strana alebo prípadne štát SADC-DHP, ktoré na základe objektívnej informácie zistia, že nebola poskytnutá administratívna spolupráca a/alebo že došlo k nezrovnalostiam alebo podvodu, oznámia svoje zistenie spolu s objektívnymi informáciami bez zbytočného odkladu Výboru pre obchod a rozvoj a začnú s ním na základe všetkých relevantných informácií a objektívnych zistení konzultácie s cieľom dosiahnuť riešenie prijateľné pre obe strany.

b) Ak strany začali konzultácie v rámci Výboru pre obchod a rozvoj ako je uvedené vyššie a nedohodli sa na prijateľnom riešení do 3 mesiacov po oznámení daných skutočností, dotknutá strana alebo štát SADC-DHP môže dočasne pozastaviť príslušné preferenčné zaobchádzanie s príslušným produktom, resp. produktmi a s jeho resp. s ich osobitným pôvodom. Toto dočasné pozastavenie sa bez zbytočného odkladu oznámi Výboru pre obchod a rozvoj.

c) Dočasné pozastavenia podľa tohto článku sa vykonajú len v rozsahu nevyhnutnom na ochranu finančných záujmov dotknutej strany alebo štátu SADC-DHP. Nepresiahnu obdobie 6 mesiacov, ktoré možno obnoviť. Dočasné pozastavenia sa oznámia Výboru pre obchod a rozvoj okamžite po ich prijatí. Budú predmetom pravidelných rokovaní v rámci Výboru pre obchod a rozvoj, a to najmä s cieľom zrušiť ich hneď, ako prestanú existovať podmienky na ich uplatňovanie.

Článok 30

Riešenie administratívnych chýb

Strany navzájom uznávajú právo napraviť administratívne chyby počas vykonávania tejto dohody. Keď sa zistia chyby, každá strana môže požiadať Výbor pre obchod a rozvoj o preskúmanie možností na prijatie všetkých primeraných opatrení s cieľom vyriešiť situáciu.

Článok 31

Colné únie a zóny voľného obchodu

1. Táto dohoda nevylučuje zachovanie alebo vytvorenie colných únií, zón voľného obchodu alebo iných dohôd medzi jednou zo strán a tretími krajinami, pokiaľ nemenia práva a povinnosti stanovené v tejto dohode.

2. Konzultácie medzi stranou ES a štátmi SADC-DHP sa konajú v rámci Spoločnej rady, pokiaľ ide o dohody o vytvorení alebo úprave colných únií alebo zón voľného obchodu, a v prípade potreby o iných dôležitých otázkach súvisiacich s ich príslušnými obchodnými politikami s tretími krajinami.

HLAVA II

NÁSTROJE OCHRANY OBCHODU

KAPITOLA 5

Článok 32

Antidumpingové a vyrovnávacie opatrenia

Práva a povinnosti strany ES alebo štátov SADC-DHP v súvislosti s uplatňovaním antidumpingových alebo vyrovnávacích opatrení sa riadia príslušnými dohodami WTO. Všetky spory týkajúce sa týchto opatrení možno urovnať iba prostredníctvom postupov WTO na urovnávanie sporov.

Článok 33

Multilaterálne ochranné opatrenia

1. S výhradou ustanovení tohto článku žiadne z ustanovení tejto dohody nebráni štátom SADC-DHP a strane ES prijať opatrenia v súlade s článkom XIX GATT 1994, dohodou WTO o ochranných opatreniach a článkom 5 dohody o poľnohospodárstve pripojenej k marakéšskej dohode o založení Svetovej obchodnej organizácie a akýmikoľvek ďalšími príslušnými dohodami WTO.

2. Bez ohľadu na odsek 1, vzhľadom na celkové rozvojové ciele tejto dohody a nepatrnú veľkosť hospodárstiev štátov SADC-DHP, strana ES neuplatňuje na dovoz z akéhokoľvek štátu SADC-DHP žiadne opatrenia prijaté podľa článku XIX GATT 1994, dohody WTO o ochranných opatreniach a článku 5 dohody WTO o poľnohospodárstve.

3. Ustanovenia odseku 2 sa uplatňujú päť rokov od dátumu nadobudnutia platnosti tejto dohody. Najneskôr 120 dní pred ukončením tohto obdobia Spoločná rada štátov SADC-DHP – ES preskúma fungovanie týchto ustanovení z hľadiska rozvojových potrieb štátov SADC-DHP s cieľom stanoviť, či je potrebné predĺžiť ich uplatňovanie na ďalšie obdobie.

4. Ustanovenia odseku 1 nepodliehajú ustanoveniam o urovnávaní sporov uvedeným v tejto dohode.

Článok 34

Dvojstranné ochranné opatrenia

1. Bez ohľadu na článok 33, po preskúmaní alternatívnych riešení môže strana ES uplatniť ochranné opatrenia obmedzeného trvania, ktoré sa líšia od ustanovení článkov 25 a 26, za podmienok stanovených v tomto článku a v súlade s postupmi v ňom uvedenými.

2. Ochranné opatrenia uvedené v odseku 1 tohto článku sa môžu prijať, keď sa produkt s pôvodom v jednej strane dováža na územie druhej strany v takom zvýšenom množstve a za takých podmienok, ktoré spôsobujú, alebo hrozí, že môžu spôsobiť:

a) vážnu ujmu domácemu odvetviu produkujúcemu podobné alebo priamo konkurujúce produkty na území dovážajúcej strany, alebo

b) narušenie v sektore hospodárstva produkujúcom podobné alebo priamo konkurujúce produkty, najmä pokiaľ tieto narušenia spôsobujú vážne sociálne problémy alebo ťažkosti, ktoré by mohli zapríčiniť vážne zhoršenie hospodárskej situácie dovážajúcej strany, alebo

c) narušenie na trhoch s podobnými alebo priamo konkurujúcimi poľnohospodárskymi produktmi (4) alebo v rámci mechanizmov regulujúcich tieto trhy.

3. Ochranné opatrenia uvedené v tomto článku nezachádzajú nad rámec toho, čo je potrebné na zabránenie vážnej ujme alebo narušeniu alebo na ich odstránenie, ako je vymedzené v odseku 2 tohto článku.

4. Tieto ochranné opatrenia, ktoré môže prijať dovážajúca strana, môžu pozostávať len z jedného alebo viacerých týchto opatrení:

a) pozastavenie ďalšieho znižovania úrovne dovozného cla na príslušný produkt, ako sa stanovuje v tejto dohode, alebo

b) zvýšenie cla na príslušný produkt na úroveň, ktorá nepresahuje viazanú colnú sadzbu WTO, alebo

c) zavedenie colných kvót na príslušný produkt.

5. Bez toho, aby boli dotknuté odseky 1, 2 a 3 tohto článku, keď sa dováža akýkoľvek produkt s pôvodom v jednom alebo vo viacerých štátoch SADC-DHP v takom zvýšenom množstve a za takých podmienok, ktoré spôsobujú, alebo hrozí, že môžu spôsobiť situácie uvedené v písm. a), b) a c) odseku 2 tohto článku podobnému alebo priamo konkurenčnému výrobnému sektoru v jednom alebo vo viacerých najvzdialenejších regiónoch strany ES, strana ES môže prijať opatrenia dohľadu alebo ochranné opatrenia obmedzené na dotknutý región alebo regióny v súlade s postupom stanoveným v odsekoch 6 až 9.

6. a) Bez toho, aby boli dotknuté odseky 1, 2 a 3 tohto článku, keď sa dováža akýkoľvek produkt s pôvodom v strane ES v takom zvýšenom množstve a za takých podmienok, ktoré štátu SADC-DHP spôsobujú, alebo hrozí, že môžu spôsobiť situácie uvedené v odseku 2 písm. a), b) a c) tohto článku, dotknutý štát SADC-DHP môže prijať opatrenia dohľadu alebo ochranné opatrenia obmedzené na jeho územie v súlade s postupmi stanovenými v odsekoch 7 až 10 tohto článku. b) Štát SADC-DHP môže prijať ochranné opatrenia, ako je stanovené v odseku 2 tohto článku, keď sa v dôsledku zníženia cla dováža na jej územie produkt s pôvodom v strane ES v takom zvýšenom množstve a za takých podmienok, ktoré spôsobujú narušenie nerozvinutého odvetvia produkujúceho podobné alebo priamo konkurujúce produkty, alebo hrozí, že ho spôsobia. Takéto ustanovenie sa uplatňuje počas obdobia dvanástich rokov v prípade Botswany, Namíbie a Svazijska alebo pätnástich rokov v prípade najmenej rozvinutých krajín, a to odo dňa nadobudnutia platnosti tejto dohody. Obdobie uplatňovania možno ďalej predĺžiť na základe preskúmania uskutočneného Spoločnou radou, so zreteľom na celkovú úroveň rozvoja dosiahnutú v štátoch SADC-DHP. Opatrenia sa musia prijať v súlade s postupmi stanovenými v odsekoch 6 až 9 tohto článku.

7. a) Ochranné opatrenia uvedené v tomto článku sa zachovajú len na také obdobie, ktoré môže byť potrebné na zabránenie vážnej ujme alebo narušeniu alebo na ich odstránenie, ako je to vymedzené v odsekoch 2, 5 a 6 tohto článku. b) Ochranné opatrenia uvedené v tomto článku sa neuplatňujú na obdobie dlhšie ako dva roky. Keď okolnosti oprávňujúce uloženie ochranných opatrení pretrvávajú, tieto opatrenia môžu byť predĺžené na ďalšie obdobie, a to najviac na dva roky. Keď však jeden alebo viacero štátov SADC-DHP uplatňujú ochranné opatrenie alebo keď strana ES uplatňuje opatrenie obmedzené na územie jedného alebo viacerých svojich najvzdialenejších regiónov, toto opatrenie sa môže uplatňovať na obdobie nepresahujúce štyri roky a keď okolnosti oprávňujúce uloženie ochranných opatrení pretrvávajú, tieto opatrenia môžu byť predĺžené o ďalšie štyri roky. c) V ochranných opatreniach uvedených v tomto článku prijatých na dlhšie ako jeden rok sú obsiahnuté jednoznačné prvky postupne vedúce k ich zrušeniu najneskôr do konca stanoveného obdobia. d) Žiadne ochranné opatrenie uvedené v tomto článku sa neuplatňuje na dovoz produktu, ktorý predtým podliehal takémuto opatreniu, počas obdobia aspoň jedného roka od uplynutia platnosti tohto opatrenia.

8. Pri vykonávaní uvedených odsekov sa uplatňujú tieto ustanovenia:

a) Keď sa strana domnieva, že existuje jedna z okolností uvedených v odsekoch 2, 5 a/alebo 6, okamžite túto záležitosť oznámi Výboru pre obchod a rozvoj na účely preskúmania.

b) Výbor pre obchod a rozvoj môže predložiť akékoľvek odporúčanie potrebné na nápravu vzniknutých okolností. Ak Výbor pre obchod a rozvoj nepredloží žiadne odporúčanie zamerané na nápravu daných okolností alebo do 30 dní odo dňa oznámenia danej záležitosti Výboru pre obchod a rozvoj sa nedosiahne žiadne iné uspokojivé riešenie, dovážajúca strana môže v súlade s týmto článkom prijať vhodné opatrenia na nápravu daných okolností.

c) Pred prijatím akéhokoľvek opatrenia stanoveného v tomto článku alebo v prípadoch, na ktoré sa vzťahuje odsek 9 tohto článku, dotknutá strana alebo štát SADC-DHP čo najskôr poskytnú Výboru pre obchod a rozvoj všetky relevantné informácie potrebné na riadne preskúmanie situácie s cieľom nájsť riešenie prijateľné pre príslušné strany.

d) Pri výbere ochranných opatrení podľa tohto článku sa uprednostnia tie, ktoré najmenej narúšajú fungovanie tejto dohody.

e) Akékoľvek ochranné opatrenie prijaté podľa tohto článku sa bezodkladne oznámi Výboru pre obchod a rozvoj a je predmetom pravidelných rokovaní v rámci tohto orgánu, a to najmä s cieľom vypracovať časový harmonogram na jeho zrušenie hneď, ako to okolnosti umožnia.

9. Za výnimočných okolností, keď by odklad spôsobil ťažko napraviteľnú škodu, príslušná dovážajúca strana, či už strana ES alebo prípadne jeden či viacero štátov SADC-DHP môže resp. môžu predbežne prijať opatrenia stanovené v odsekoch 3, 5 a/alebo 6 bez toho, aby splnila požiadavky stanovené v odseku 8. Tieto opatrenia sa môžu prijať najviac na obdobie 180 dní, keď opatrenia prijala strana ES, a na 200 dní, keď opatrenia prijal jeden alebo prípadne viacero štátov SADC-DHP, alebo keď sú opatrenia prijaté stranou ES obmedzené na územie jedného alebo viacerých najvzdialenejších regiónov. Trvanie každého takéhoto predbežného opatrenia sa započíta ako časť počiatočného obdobia a každého predĺženia uvedeného v odseku 6. Pri prijímaní takýchto predbežných opatrení sa zoberie do úvahy záujem všetkých zúčastnených strán. Príslušná dovážajúca strana informuje druhú príslušnú stranu a okamžite túto záležitosť oznámi Výboru pre obchod a rozvoj na účely jej preskúmania.

10. V prípade, že v dovážajúcej strane podlieha dovoz produktu správnemu postupu, ktorého účelom je rýchle poskytnutie informácií o vývoji obchodných tokov, ktoré môžu spôsobiť problémy uvedené v tomto článku, dovážajúca strana o tom bezodkladne informuje Výbor pre obchod a rozvoj.

11. Ochranné opatrenia prijaté v súlade s ustanoveniami tohto článku nepodliehajú ustanoveniam WTO o urovnávaní sporov.

KAPITOLA 6

Necolné opatrenia

Článok 35

Zákaz množstvových obmedzení

Nadobudnutím platnosti tejto dohody sa odstránia všetky zákazy alebo obmedzenia uplatňujúce sa na dovoz alebo vývoz tovaru medzi stranami, okrem cla a daní, poplatkov a iných platieb stanovených podľa článku 22 tejto dohody, či už sa vykonávajú prostredníctvom kvót, dovozných alebo vývozných licencií alebo iných opatrení, pokiaľ nie sú odôvodnené v rámci výnimiek článku XI GATT 1994. Žiadne nové opatrenia takéhoto charakteru sa nezavedú. Ustanovenia tohto článku sa uplatňujú bez toho, aby boli dotknuté ustanovenia článku 32 hlavy II o antidumpingových a vyrovnávacích opatreniach.

Článok 36

Národné zaobchádzanie v oblasti vnútroštátneho zdaňovania a predpisov

1. Dovezené produkty s pôvodom v druhej strane nepodliehajú, priamo ani nepriamo, vnútroštátnym daniam alebo iným vnútroštátnym poplatkom akéhokoľvek druhu nad rámec tých, ktoré sa priamo alebo nepriamo uplatňujú na podobné domáce produkty. Okrem toho strany a štáty SADC-DHP nijako inak neuplatňujú vnútroštátne dane alebo iné vnútroštátne poplatky s cieľom poskytnúť ochranu vnútroštátnej produkcii.

2. Zaobchádzanie poskytnuté dovezeným produktom s pôvodom v druhej strane nie je nevýhodnejšie ako zaobchádzanie poskytnuté podobným domácim produktom, pokiaľ ide o všetky zákony, iné právne predpisy a požiadavky, ktoré majú vplyv na ich vnútroštátny predaj, ponúkanie na predaj, kúpu, prepravu, distribúciu alebo použitie. Ustanovenia tohto odseku nebránia uplatňovaniu rozdielových vnútroštátnych dopravných poplatkov, ktoré sú založené výhradne na hospodárskej prevádzke dopravných prostriedkov, a nie na pôvode produktu.

3. Žiadna strana alebo štát SADC-DHP neprijme ani nezachová nijaký vnútroštátny kvantitatívny predpis týkajúci sa zmiešavania, spracovania alebo používania produktov v špecifikovaných objemoch alebo pomeroch, ktorý si vyžaduje, priamo alebo nepriamo, aby akýkoľvek špecifikovaný objem alebo podiel ktoréhokoľvek produktu, na ktorý sa vzťahuje tento predpis, musel byť dodávaný z domácich zdrojov. Okrem toho žiadna strana alebo štát SADC-DHP nijako inak neuplatňuje vnútroštátne kvantitatívne predpisy s cieľom poskytnúť ochranu vnútroštátnej produkcii.

4. Ustanovenia tohto článku nebránia vyplácaniu dotácií výhradne vnútroštátnym producentom vrátane platieb vnútroštátnym producentom získaných z vnútroštátnych daní alebo platieb uplatňovaných v súlade s ustanoveniami tohto článku a dotácií uskutočnených prostredníctvom vládnych nákupov vnútroštátnych produktov.

KAPITOLA 7

Colné postupy a uľahčenie obchodu

Článok 37

Ciele

Ciele strán v tejto kapitole sú tieto:

1. posilniť spoluprácu v oblasti ciel a uľahčovania obchodu s cieľom zabezpečiť, aby príslušné právne predpisy a postupy, ako aj správne kapacity colných orgánov spĺňali ciele účinnej kontroly a podpory uľahčovania obchodu,

2. podporovať harmonizáciu colných predpisov a postupov,

3. zabezpečiť, aby legitímne ciele verejnej politiky vrátane tých, ktoré sa týkajú bezpečnosti a predchádzania podvodom v oblasti ciel a uľahčovania obchodu neboli nijak ohrozené, a

4. poskytnúť potrebnú podporu colným správam štátov SADC-DHP, aby mohli účinne vykonávať túto dohodu.

Článok 38

Colná a administratívna spolupráca

1. V záujme zabezpečenia súladu s ustanoveniami tejto hlavy a účinnej reakcie na ciele stanovené v článku 37 strany:

a) si vymieňajú informácie týkajúce sa colných právnych predpisov a postupov;

b) spoločne vyvíjajú iniciatívy v oblasti ciel a uľahčovania obchodu a posilňujú správne kapacity;

c) si vymieňajú skúsenosti a osvedčené postupy v oblasti boja proti korupcii a podvodom v záležitostiach týkajúcich sa tejto kapitoly;

d) si vymieňajú skúsenosti a osvedčené postupy v oblasti otázok súvisiacich s postupmi dovozu, vývozu a tranzitu a otázok súvisiacich so zlepšovaním služieb pre obchodnú verejnosť;

e) si vymieňajú skúsenosti a osvedčené postupy týkajúce sa uľahčovania tranzitu;

f) uľahčujú výmenu odborníkov medzi colnými správami; a

g) podporujú koordináciu medzi všetkými prepojenými orgánmi, a to na vnútroštátnej aj cezhraničnej úrovni.

2. Strana ES a štáty SADC-DHP pripravia a rozvinú posilnenú spoluprácu pri vykonávaní rámca noriem Svetovej colnej organizácie na zabezpečenie a uľahčenie celosvetového obchodu. Budú musieť byť splnené podmienky, ako ich stanovila Svetová colná organizácia, a najmä príslušné právne predpisy a opatrenia uplatniteľné v tejto oblasti sa budú musieť vykonať v rámci strany ES a uvedených štátov SADC-DHP. Táto spolupráca zahrnie iniciatívy s cieľom dosiahnuť vzájomné uznanie statusu schváleného hospodárskeho subjektu a výmenu predbežných informácií, ktoré umožnia účinné posúdenie a riadenie rizík na účely bezpečnosti.

3. Bez ohľadu na odseky 1 a 2 si strany navzájom poskytnú administratívnu pomoc v colných záležitostiach v súlade s ustanoveniami protokolu 2 o vzájomnej administratívnej pomoci v colných záležitostiach.

Článok 39

Colné právne predpisy a postupy

1. Strany sa dohodli, že ich príslušné obchodné a colné právne predpisy a postupy budú vychádzať z (zo):

a) revidovaného Kjótskeho dohovoru o zjednodušení a harmonizácii colných postupov, podstatných prvkov rámca noriem Svetovej colnej organizácie na zabezpečenie a uľahčenie svetového obchodu, medzinárodného dohovoru o harmonizovanom systéme a iných vnútroštátnych nástrojov a noriem platných v oblasti ciel a obchodu;

b) potreby chrániť a uľahčiť legitímny obchod;

c) potreby vyhnúť sa nepotrebnej a diskriminačnej záťaži hospodárskych subjektov, potreby chrániť proti podvodom a korupcii a potreby poskytnúť ďalšie uľahčenie hospodárskym subjektom s vysokou úrovňou dodržiavania predpisov;

d) potreby, aby každá strana uplatňovala jednotný colný doklad alebo jeho elektronický ekvivalent;

e) používania moderných colných metód vrátane posúdenia rizika, zjednodušenia postupov pre vstup a prepustenie tovaru, kontrol po prepustení a auditu spoločností;

f) transparentnosti, účinnosti a proporcionality, s cieľom znížiť náklady a zvýšiť predvídateľnosť pre hospodárske subjekty;

g) potreby nediskriminácie z hľadiska požiadaviek a postupov uplatniteľných na dovoz, vývoz a na tovar v tranzite, pričom je prijateľné, že so zásielkami sa môže zaobchádzať rozdielne podľa objektívnych kritérií posúdenia rizika;

h) postupného rozvoja systémov vrátane systémov založených na informačných technológiách, pre vývozné i dovozné operácie, s cieľom uľahčiť výmenu informácií medzi hospodárskymi subjektmi, colnými správami a inými orgánmi;

i) prijatia systémov, ktoré uľahčujú dovoz tovaru na základe používania zjednodušených colných postupov a procesov, vrátane vybavenia pred príchodom;

j) odstránenia všetkých požiadaviek na povinné kontroly pred odoslaním v súlade s dohodou WTO o kontrole pred odosielaním či rovnocenných opatrení;

k) používania pravidiel, ktoré zabezpečujú, že penále za drobné porušenie colných predpisov alebo procesných požiadaviek je primerané a jeho použitím nedochádza k zbytočnému odkladu pri colnom vybavení;

l) systému záväzných pravidiel v colných záležitostiach, a to najmä pokiaľ ide o colnú klasifikáciu a pravidlá pôvodu, v súlade s pravidlami stanovenými v ich príslušných právnych predpisoch;

m) uľahčenia tranzitu;

n) odstránenia všetkých požiadaviek na povinné využívanie colných maklérov; a

o) transparentných, nediskriminačných a primeraných pravidiel, pokiaľ ide o udeľovanie oprávnení colným maklérom.

2. V záujme zlepšenia pracovných metód a zabezpečenia transparentnosti a účinnosti colných operácií strany:

a) zabezpečia zachovanie najvyšších noriem integrity prostredníctvom protikorupčných opatrení v tejto oblasti;

b) prijmú ďalšie kroky na zníženie množstva, zjednodušenie a štandardizáciu údajov v dokumentácii požadovanej colnými orgánmi a inými príslušnými orgánmi;

c) tam, kde je to možné, zjednodušia požiadavky a formality týkajúce sa rýchleho prepúšťania a vybavovania tovaru;

d) zabezpečia účinné, promptné a nediskriminačné postupy umožňujúce právo na odvolanie sa proti administratívnym opatreniam, výrokom a rozhodnutiam colných a iných orgánov, ktoré majú vplyv na dovoz, vývoz alebo tovar v tranzite. Odvolacie postupy sú ľahko dostupné pre všetkých vrátane malých a stredných podnikov; a

e) vytvoria prostredie na účinné presadzovanie legislatívnych požiadaviek.

Článok 40

Uľahčenie tranzitu

1. Strany alebo prípadne štáty SADC-DHP zabezpečia voľný tranzit cez svoje územie po trase, ktorá je najvhodnejšia pre tento tranzit. Kontroly alebo požiadavky musia byť nediskriminačné, primerané a uplatňované jednotne.

2. Bez toho, aby bolo dotknuté vykonávanie zákonných colných kontrol, strany poskytujú produktom v režime tranzitu zaobchádzanie, ktoré nie je menej priaznivé ako zaobchádzanie poskytované domácim produktom, najmä v prípade vývozu, dovozu a ich pohybu.

3. Strany alebo prípadne štáty SADC-DHP zavedú režim dopravy pod colným dohľadom, ktorý umožňuje tranzit tovaru bez nutnosti zaplatiť clo a iné platby, s výhradou poskytnutia príslušnej záruky.

4. Strany alebo prípadne štáty SADC-DHP podporujú a vykonávajú regionálne režimy tranzitu.

5. Strany alebo prípadne štáty SADC-DHP využívajú medzinárodné normy a nástroje týkajúce sa tranzitu.

6. Strany alebo prípadne štáty SADC-DHP podporujú koordináciu medzi dotknutými orgánmi, a to na vnútroštátnej aj cezhraničnej úrovni.

Článok 41

Poplatky a platby

1. Poplatky a platby musia byť primerané a nesmú prevyšovať cenu služby poskytovanej v súvislosti so špecifickou transakciou. Nesmú sa vypočítať na základe ad valorem.

2. Za poskytnutie konzulárnych služieb sa poplatky a iné platby neukladajú.

Článok 42

Vzťahy s podnikateľskou komunitou

Strany sa dohodli, že:

1. zabezpečia, aby všetky colné právne predpisy, postupy, poplatky a platby, ako aj ich príslušné vysvetlenia, boli verejne dostupné v čo najväčšej miere v elektronickej podobe,

2. sú potrebné, pokiaľ je to možné, včasné a pravidelné konzultácie s obchodnými zástupcami o legislatívnych návrhoch a postupoch týkajúcich sa colných a obchodných otázok;

3. v prípade potreby sa nové alebo zmenené a doplnené právne predpisy a postupy zavedú takým spôsobom a informácie týkajúce sa ich nadobudnutia platnosti oznámia tak, aby mali hospodárske subjekty možnosť dobre sa pripraviť na ich dodržiavanie. Strany zverejnia relevantné oznámenia administratívnej povahy vrátane požiadaviek orgánov a vstupných postupov, pracovnej doby a prevádzkových postupov colných úradov v prístavoch a na hraničných priechodoch a kontaktných miest, kde možno adresovať žiadosti o informácie; a

4. budú podporovať spoluprácu medzi hospodárskymi subjektmi a príslušnými správnymi orgánmi prostredníctvom použitia nástrojov ako sú memorandá o porozumení.

Článok 43

Colné hodnotenie

1. Pravidlá colného hodnotenia uplatňované na obchod podľa tejto dohody sa riadia dohodou o vykonávaní článku VII GATT 1994.

2. Strany spolupracujú s cieľom dosiahnuť spoločný prístup k otázkam týkajúcim sa colného hodnotenia.

Článok 44

Harmonizácia colných noriem na regionálnej úrovni

Strany podporia harmonizáciu colných právnych predpisov, postupov, noriem a požiadaviek. Obsah a tempo tohto procesu určí každá strana.

Článok 45

Podpora colných správ SADC-DHP

1. Strany uznávajú význam podpory colných správ štátov SADC-DHP pri vykonávaní tejto kapitoly v súlade s ustanoveniami časti I kapitoly 2 tejto dohody.

2. Prioritné oblasti, pokiaľ ide o podporu, sú tieto:

a) používanie moderných colných postupov vrátane: i) riadenia rizík, ii) kontrol po prepustení tovaru a iii) automatizácie colných postupov;

b) kontrola colného hodnotenia, klasifikácia a pravidlá pôvodu, najmä v záujme splnenia požiadavky článku 39 ods. 1 písm. j) tejto dohody;

c) uľahčenie tranzitu a posilnenie účinnosti regionálnych režimov tranzitu;

d) otázky transparentnosti súvisiace so zverejňovaním a správou všetkých obchodných predpisov, ako aj príslušných poplatkov a formalít;

e) zavedenie a vykonávanie postupov a praktík, ktoré sa opierajú o medzinárodné nástroje a normy uplatniteľné v colnej a obchodnej oblasti a, okrem iného, o revidovaný Kjótsky dohovor o zjednodušení a harmonizácii colných postupov a rámec noriem WCO na zabezpečenie a uľahčenie globálneho obchodu.

3. Strany uznávajú, že sú potrebné štúdie na vyhodnotenie osobitných potrieb, ktoré by zohľadňovali situáciu v každej krajine, pričom by využívali nástroje WTO a WCO na vyhodnotenie potrieb, či akýkoľvek iný vzájomne dohodnutý nástroj.

Článok 46

Prechodné ustanovenia

1. Strany uznávajú potrebu prechodných ustanovení na zabezpečenie hladkého vykonávania ustanovení tejto kapitoly.

2. S ohľadom na potrebu posilnenia kapacít v oblasti ciel a uľahčovania obchodu a bez toho, aby boli dotknuté záväzky prijaté v rámci WTO, štáty SADC-DHP môžu využiť prechodné obdobie piatich rokov na splnenie požiadaviek uvedených v článkoch 39, 40, 41 a 42 tejto kapitoly, pokiaľ pri nadobudnutí platnosti tejto dohody existuje potreba budovania kapacít.

3. Spoločná rada môže udeliť dvojročné predĺženie tohto prechodného obdobia v prípade, že ešte neboli dosiahnuté potrebné kapacity.

Článok 47

Osobitný výbor pre colné postupy a uľahčenie obchodu

1. Strany týmto zriaďujú Osobitný výbor pre postupy a uľahčenie obchodu pozostávajúci zo zástupcov strán.

2. Osobitný výbor pre colné postupy a uľahčenie obchodu má okrem iného tieto úlohy:

a) monitorovať vykonávanie a správu tejto kapitoly a protokolu o pravidlách pôvodu;

b) poskytovať fórum pre konzultáciu a diskusiu o všetkých otázkach týkajúcich sa ciel, vrátane pravidiel pôvodu, všeobecných colných postupov, colného hodnotenia, colnej klasifikácie, tranzitu a vzájomnej správnej spolupráce v colných záležitostiach;

c) posilniť spoluprácu týkajúcu sa vytvárania, uplatňovania a presadzovania pravidiel pôvodu a súvisiacich colných postupov, všeobecných colných postupov a vzájomnej administratívnej pomoci v colných záležitostiach;

d) posilniť spoluprácu, pokiaľ ide o budovanie kapacít a technickú pomoc;

e) monitorovať vykonávanie článku 44 tejto dohody; a

f) všetky ďalšie záležitosti, na ktorých sa s ohľadom na túto kapitolu strany dohodnú.

3. Strany sa vopred dohodnú na dátume a programe stretnutí Osobitného výboru pre colné postupy a uľahčenie obchodu.

4. Osobitnému výboru pre colné postupy a uľahčenie obchodu predsedá striedavo jedna alebo druhá strana.

5. Osobitný výbor pre colné postupy a uľahčenie obchodu podáva správy Výboru pre obchod a rozvoj.

KAPITOLA 8

Technické prekážky obchodu

Článok 48

Multilaterálne povinnosti

1. Strany potvrdzujú svoj záväzok rešpektovať práva a povinnosti stanovené na základe Dohody WTO o technických prekážkach obchodu (ďalej len „dohoda o TBT“).

2. Činnosti, ktoré strany vykonávajú podľa tejto kapitoly, vychádzajú z uvedených práv a povinností.

Článok 49

Ciele

1. Strany sa dohodli na spolupráci s cieľom uľahčiť a posilniť obchod s tovarom medzi sebou tým, že identifikujú nepotrebné prekážky obchodu, budú im predchádzať a odstránia ich podľa podmienok dohody o TBT.

2. Strany sa zaväzujú spolupracovať s cieľom posilniť regionálnu integráciu a osobitne integráciu štátov SADC-DHP, ako aj spolupracovať vo veciach týkajúcich sa technických prekážok obchodu.

3. Strany sa zaväzujú vytvoriť a posilniť technické kapacity štátov SADC-DHP vo veciach týkajúcich sa technických prekážok obchodu.

Článok 50

Rozsah pôsobnosti a vymedzenie pojmov

1. Ustanovenia tejto kapitoly sa uplatňujú na technické predpisy, normy a postupy posudzovania zhody vymedzené v dohode o TBT, pokiaľ majú vplyv na obchod, na ktorý sa vzťahuje táto dohoda.

2. Na účely tejto kapitoly sa uplatňujú vymedzenia použité v dohode o TBT.

Článok 51

Regionálna spolupráca a integrácia

Strany súhlasia, že spolupráca medzi vnútroštátnymi a regionálnymi orgánmi zaoberajúcimi sa záležitosťami týkajúcimi sa technických prekážok obchodu je dôležitá v záujme uľahčenia obchodu v rámci regiónu a medzi stranami, ako aj celého procesu regionálnej integrácie a zaväzujú sa na tento účel spolupracovať.

Článok 52

Transparentnosť

Strany opätovne potvrdzujú zásadu transparentnosti pri uplatňovaní technických predpisov a noriem v súlade s dohodou o TBT.

Strany uznávajú význam účinného mechanizmu na konzultácie, oznamovanie a výmenu informácií, pokiaľ ide o technické predpisy a normy v súlade s dohodou o TBT.

Článok 53

Opatrenia na určovanie technických prekážok obchodu, predchádzanie ich vzniku a ich odstraňovanie

Strany sa dohodli, že budú určovať a vykonávať mechanizmy podporované v rámci dohody o TBT, ktoré sú najvhodnejšie pre príslušné prioritné záležitosti a sektory. Súčasťou takýchto mechanizmov môže byť:

1. posilnenie spolupráce strán s cieľom uľahčiť prístup k ich príslušným trhom lepším vzájomným poznaním a porozumením ich príslušných systémov v oblasti technických predpisov, noriem, metrológie, akreditácie a posudzovania zhody;

2. výmena informácií, určovanie a zavádzanie vhodných mechanizmov, pokiaľ ide o osobitné otázky alebo sektory, t. j. zosúladenie s medzinárodnými normami, dôvera vo dodávateľovo vyhlásenie o zhode, používanie medzinárodne uznávanej akreditácie v prípade orgánov posudzovania zhody a použitie medzinárodných systémov na testovanie a certifikáciu produktov;

3. stanovenie a organizácia opatrení pre daný sektor, pokiaľ ide o technické predpisy a posudzovanie zhody s cieľom uľahčiť porozumenie príslušných trhov a prístup k nim. Tieto sektory sa vyberú so zreteľom na kľúčové oblasti obchodu vrátane prioritných produktov;

4. rozvoj činností a opatrení v oblasti spolupráce s cieľom podporiť vykonávanie práv a záväzkov vyplývajúcich z dohody o TBT,

5. v prípade potreby rozvoj spoločných stanovísk a prístupov týkajúcich sa technických regulačných postupov vrátane transparentnosti, konzultácií, potreby a proporcionality, používania medzinárodných noriem, požiadaviek na posudzovanie zhody, používania posúdenia vplyvu a rizík, vykonávania a dohľadu nad trhom;

6. podpora harmonizácie v oblastiach spoločného záujmu vždy, keď je to možné, so zreteľom na medzinárodné normy a používanie takýchto noriem pri vytváraní technických predpisov a postupov posudzovania zhody;

7. záväzok v primeranom časovom horizonte zvážiť rokovania o vzájomnom uznávaní dohôd v sektoroch spoločného hospodárskeho záujmu;

8. podpora spolupráce medzi stranami a prípadne štátmi SADC-DHP a organizáciami zodpovednými za technické predpisy, metrológiu, normalizáciu, testovanie, certifikáciu, kontrolu a akreditáciu; a

9. podpora účasti štátov SADC-DHP v medzinárodných normalizačných orgánoch.

Článok 54

Vykonávanie

Strany sa dohodli, že Výbor pre obchod a rozvoj bude podľa tejto kapitoly zodpovedný za:

1. monitorovanie a preskúmanie vykonávania tejto kapitoly,

2. koordináciu a poradenstvo v záležitostiach týkajúcich sa technických prekážok obchodu,

3. určenie a preskúmanie prioritných sektorov a produktov a z toho vyplývajúcich prioritných oblastí spolupráce, a

4. predkladanie odporúčaní na jej zmeny v prípade potreby a ak je to vhodné.

Článok 55

Budovanie kapacít a technická pomoc týkajúca sa technických prekážok obchodu

1. Strany uznávajú význam spolupráce v oblastiach technických predpisov, noriem, metrológie, akreditácie a posudzovania zhody v záujme uskutočnenia cieľov tejto kapitoly.

2. Strany sa dohodli, že prioritné oblasti spolupráce sú tieto:

a) zavedenie primeraných opatrení na účely vzájomnej výmeny odborných poznatkov vrátane vhodnej odbornej prípravy určenej na zabezpečenie primeranej a trvalej technickej spôsobilosti príslušných normalizačných orgánov a orgánov posudzovania zhody štátov SADC-DHP a vzájomné porozumenie medzi takýmito orgánmi na území zmluvných strán;

b) rozvoj kapacít štátov SADC-DHP v oblasti technických predpisov, metrológie, noriem, akreditácie a posúdenia zhody okrem iného prostredníctvom modernizácie alebo zriaďovania laboratórií a ďalšieho vybavenia. V tejto súvislosti strany uznávajú význam posilnenia regionálnej spolupráce a potrebu zohľadniť prioritné produkty a sektory;

c) vypracovanie a prijatie, v rámci štátov SADC-DHP, harmonizovaných technických predpisov, noriem, metrológie, akreditácie a postupov posudzovania zhody na základe príslušných medzinárodných noriem;

d) podpora účasti štátov SADC-DHP na normalizačných, akreditačných a metrologických činnostiach; a

e) rozvoj informačných a oznamovacích miest v oblasti technických prekážok obchodu v rámci štátov SADC-DHP.

KAPITOLA 9

Sanitárne a fytosanitárne opatrenia

Článok 56

Multilaterálne povinnosti

1. Strany opätovne potvrdzujú zásady a ciele dohody WTO o SPS (ďalej len „dohoda o SPS“), Medzinárodného dohovoru o ochrane rastlín (IPPC), Komisie pre Codex Alimentarius a Svetovej organizácie pre zdravie zvierat (OIE).

2. Tieto zásady a ciele sú základom činností strán alebo prípadne štátov SADC-DHP podľa tejto kapitoly.

Článok 57

Ciele

1. Strany sa dohodli na tom, že budú uľahčovať obchod a investície v rámci štátov SADC-DHP a medzi stranami a pritom zabezpečovať, aby sa prijaté opatrenia uplatňovali iba v rozsahu potrebnom na ochranu zdravia alebo života ľudí, zvierat alebo rastlín v súlade s ustanoveniami dohody o SPS.

2. Strany sa zaväzujú, že budú spolupracovať na posilnení regionálnej integrácie a osobitne na spolupráci štátov SADC-DHP v záležitostiach týkajúcich sa sanitárnych a fytosanitárnych opatrení (ďalej len „SPS opatrenia“) a riešiť problémy vyplývajúce z SPS opatrení týkajúcich sa schválených prioritných sektorov a produktov (5), pričom náležite zohľadnia regionálnu integráciu.

3. V dôsledku toho sa strany dohodli na podpore medziregionálnej spolupráce s cieľom stanoviť vhodnú úroveň ochrany, pokiaľ ide o SPS opatrenia.

4. Strany sa dohodli, že zabezpečia a posilnia technické kapacity štátov SADC-DHP na vykonávanie a monitorovanie SPS opatrení vrátane podpory väčšieho používania medzinárodných noriem a iných záležitostí týkajúcich sa SPS.

Článok 58

Rozsah pôsobnosti a vymedzenie pojmov

Na účely tejto kapitoly sa uplatňujú vymedzenia použité v dohode o SPS a v rámci medzinárodných normalizačných orgánov, najmä Komisie pre Codex Alimentarius, Medzinárodného dohovoru o ochrane rastlín (IPPC) a Svetovej organizácie pre zdravie zvierat (OIE).

Článok 59

Príslušné orgány

1. Príslušnými orgánmi v štátoch SADC-DHP a strane ES na vykonávanie opatrení uvedených v tejto kapitole budú príslušné SPS orgány.

2. Strany alebo prípadne štáty SADC-DHP sa v súlade s touto dohodou navzájom informujú o svojich príslušných SPS orgánoch a akýchkoľvek zmenách, ktoré sa ich týkajú.

Článok 60

Transparentnosť

1. Strany opätovne potvrdzujú zásadu transparentnosti pri uplatňovaní SPS opatrení v súlade s dohodou o SPS.

2. Strany uznávajú význam účinného mechanizmu na konzultácie, oznamovanie a výmenu informácií, pokiaľ ide o SPS opatrenia, v súlade s dohodou o SPS.

3. Dovážajúca strana informuje vyvážajúcu stranu o akýchkoľvek zmenách svojich sanitárnych a fytosanitárnych požiadaviek na dovoz, ktoré môžu ovplyvniť obchod spadajúci do oblasti pôsobnosti tejto kapitoly. Strany sa zaväzujú v prípade potreby zaviesť mechanizmy na výmenu takýchto informácií.

4. Strany budú pri stanovovaní dovozných podmienok uplatňovať zásadu rozdelenia do oblastí či úsekov a zohľadnia pritom medzinárodné normy. Oblasti alebo úseky s vymedzeným sanitárnym alebo fytosanitárnym statusom môžu strany určiť a navrhnúť spoločne, vždy, keď je to možné v závislosti od jednotlivých prípadov, s cieľom predísť narušeniu obchodu.

Článok 61

Výmena informácií

1. Strany sa dohodli, že zavedú systém včasného varovania, s cieľom zabezpečiť, aby boli štáty SADC-DHP vopred informované o nových SPS opatreniach ES, ktoré môžu ovplyvniť ich vývoz do EÚ. Tento systém bude tam, kde je to vhodné, založený na existujúcich mechanizmoch.

2. Strany alebo prípadne štáty SADC-DHP sa dohodli, že budú spolupracovať na ďalšom rozvoji siete epidemiologického dohľadu nad nákazami zvierat a v oblasti zdravia rastlín. Strany si budú vymieňať informácie o výskyte škodcov predstavujúcich známe a bezprostredné nebezpečenstvo pre druhú stranu.

Článok 62

Vykonávanie

Strany sa dohodli, že Výbor pre obchod a rozvoj bude podľa tejto kapitoly zodpovedný za:

1. monitorovanie a preskúmanie vykonávania tejto kapitoly,

2. poradenstvo a predkladanie odporúčaní na jej vykonávanie umožňujúce dosiahnutie cieľov,

3. poskytnutie fóra pre diskusiu a výmenu informácií, ako aj pre otázky spolupráce,

4. predkladanie odporúčaní na jej zmeny v prípade potreby a ak je to vhodné.

5. preskúmanie prioritných sektorov a produktov a z toho vyplývajúcich prioritných oblastí spolupráce,

6. posilnenie spolupráce v oblasti rozvoja, uplatňovania a presadzovania SPS opatrení, a

7. akékoľvek iné, s ňou súvisiace záležitosti.

Článok 63

Konzultácie

Ak sa jedna strana alebo prípadne štát SADC-DHP domnieva, že iná strana prijala opatrenia, ktoré pravdepodobne ovplyvnia alebo už ovplyvnili prístup na jej trh, uskutočnia sa primerané konzultácie s cieľom predísť zbytočnému odkladu a nájsť vhodné riešenie v súlade s dohodou WTO o SPS. V tomto ohľade si strany vymenia mená a adresy kontaktných miest, ktoré disponujú s odbornými znalosťami v oblasti SPS, aby uľahčili komunikáciu a výmenu informácií.

Článok 64

Spolupráca, posilňovanie kapacít a technická pomoc v oblasti sanitárnych a fytosanitárnych opatrení

1. Strany sa dohodli na podpore spolupráce medzi SPS inštitúciami štátov SADC-DHP a zodpovedajúcimi inštitúciami strany ES.

2. Strany sa dohodli, že budú spolupracovať pri uľahčovaní regionálnej harmonizácie opatrení a rozvoji príslušných regulačných rámcov a politík v rámci štátov SADC-DHP a medzi nimi, a tým posilnia vnútroregionálny obchod a investície.

3. Strany sa dohodli, že prioritné oblasti spolupráce sú tieto:

a) budovanie technických kapacít vo verejných a súkromných sektoroch štátov SADC-DHP s cieľom umožniť sanitárne a fytosanitárne kontroly a takisto vzdelávacie a informačné podujatia zamerané na inšpekciu, certifikáciu, dohľad a kontrolu;

b) budovanie kapacít v štátoch SADC-DHP na zachovanie a rozšírenie ich príležitostí na prístup na ich trh;

c) budovanie kapacít s cieľom zabezpečiť, aby sa prijaté opatrenia nestali zbytočnými prekážkami obchodu, za súčasného uznania práv strán na zavedenie vlastných primeraných úrovní ochrany;

d) posilnenie technických kapacít na vykonávanie a monitorovanie SPS opatrení vrátane podpory väčšieho používania medzinárodných noriem;

e) podpora spolupráce pri vykonávaní dohody o SPS, najmä posilnenie oznamovacích a informačných miest, ako aj ďalšie záležitosti týkajúce sa príslušných medzinárodných normalizačných orgánov;

f) rozvoj kapacít na analýzu rizík, harmonizáciu, dodržiavanie noriem, testovanie, certifikáciu, monitorovanie reziduí, spätnú vysledovateľnosť a akreditáciu, a to i prostredníctvom modernizácie alebo zriadenia laboratórií a iných zariadení s cieľom pomôcť štátom SADC-DHP dodržať medzinárodné normy. V tejto súvislosti strany uznávajú význam posilnenia regionálnej spolupráce a potrebu zohľadniť prioritné produkty a sektory stanovené v súlade s touto kapitolou; a

g) podpora účasti štátov SADC-DHP v príslušných medzinárodných normalizačných orgánoch.

Dodatok IA Prioritné produkty a sektory harmonizácie štátov SADC-DHP Ryby, produkty rybného hospodárstva, produkty akvakultúry, nespracované alebo spracované Dobytok, ovce a hydina Čerstvé mäso Spracované mäsové výrobky Obilniny Zelenina a korenie Olejnaté semená Kokosové orechy Kopra Bavlníkové semená Podzemnica olejná Maniok (kasava) Pivo, šťavy Sušené a konzervované ovocie

Dodatok IB Prioritné produkty a sektory pre vývoz zo štátov SADC-DHP do strany ES: Ryby, produkty rybného hospodárstva, produkty akvakultúry, nespracované alebo spracované Hovädzie mäso a výrobky z hovädzieho mäsa Iné mäsové produkty Ovocie a orechy Zelenina Rezané kvety Káva Cukor

HLAVA III

BEŽNÉ PLATBY A POHYB KAPITÁLU

KAPITOLA 10

Článok 65

Bežné platby

1. S výhradou ustanovení článku 66 tejto dohody sa štáty SADC-DHP a strana ES zaväzujú, že nebudú uplatňovať žiadne obmedzenia a umožnia všetky platby za bežné transakcie vo voľne vymeniteľnej mene medzi rezidentmi strany ES a štátov SADC-DHP.

2. Štáty SADC-DHP môžu prijať potrebné opatrenia s cieľom zabezpečiť, aby rezidenti nepoužívali ustanovenia odseku 1 tohto článku, ktoré liberalizujú bežné platby, na uskutočnenie nepovoleného odlevu kapitálu.

Článok 66

Ochranné opatrenia

1. Ak v jednom alebo vo viacerých štátoch SADC-DHP alebo v jednom alebo vo viacerých členských štátoch Európskej únie platby a pohyb kapitálu medzi stranami za výnimočných okolností spôsobujú alebo ak hrozí, že spôsobia vážne ťažkosti pri uplatňovaní menovej politiky alebo politiky výmenného kurzu, môže strana ES alebo príslušný štát SADC-DHP na obdobie, ktoré nepresiahne šesť mesiacov, prijať v súvislosti s pohybom kapitálu ochranné opatrenia, ktoré sú nevyhnutne potrebné.

2. Spoločná rada je okamžite informovaná o prijatí každého ochranného opatrenia a čo najskôr o časovom harmonograme jeho odstránenia.

HLAVA IV

KAPITOLA 11

Prebiehajúce rokovania pre úplnú DHP

Článok 67

Druhá fáza rokovaní

Strany sa dohodli na pokračovaní rokovaní v roku 2008 so zámerom rozšíriť rozsah pôsobnosti tejto dohody. Na účely tejto hlavy medzi štáty SADC-DHP patria Botswana, Lesotho, Mozambik a Svazijsko. Ostatné štáty SADC-DHP sa môžu pripojiť k procesu rokovaní podobným spôsobom. Svoj úmysel písomne oznámia strane ES a ostatným štátom SADC-DHP.

1. Obchod so službami a) Strany uznávajú rastúci význam obchodu so službami pre rozvoj ich hospodárstiev a opätovne potvrdzujú svoje príslušné práva a povinnosti podľa Všeobecnej dohody o obchode so službami (ďalej len „GATS“). b) Najneskôr 31. decembra 2008 strany ukončia rokovania o liberalizácii služieb na základe: i) harmonogramu liberalizácie jedného sektora služieb pre každý zúčastnený štát SADC-DHP; ii) záväzku zachovať súčasný stav podľa článku 5 ods. 1 písm. b) bodu ii) GATS vo všetkých sektoroch služieb; a iii) dohody rokovať o postupnej liberalizácii väčšieho počtu sektorov do troch rokov od uzatvorenia úplnej DHP.

2. Spolupráca v oblasti služieb a) Strany uznávajú, že budovanie obchodných kapacít môže podporovať rozvoj hospodárskych činností, najmä v sektore služieb. Na tento účel strana ES súhlasila, že bude podporovať budovanie kapacít s cieľom posilniť regulačný rámec zúčastnených štátov SADC-DHP. b) Strany do prijatia potrebných opatrení na liberalizáciu obchodu so službami vymedzia ciele, zásady a postupy spolupráce, ktoré budú sprevádzať liberalizáciu obchodu.

3. Investície Strany sa dohodli ukončiť rokovanie o kapitole o investíciách najneskôr 31. decembra 2008, pričom zohľadnia príslušné ustanovenia protokolu SADC o financiách a investíciách.

4. Spolupráca v oblasti investícií Strana ES súhlasila, že poskytne príslušnú technickú pomoc s cieľom uľahčiť rokovania a vykonávanie kapitoly o investíciách.

5. Hospodárska súťaž a verejné obstarávanie Strana ES súhlasí so spoluprácou s cieľom posilniť regionálne kapacity v oblastiach hospodárskej súťaže a verejného obstarávania. Rokovania sa naplánujú až po vybudovaní príslušných regionálnych kapacít.

ČASŤ III

KAPITOLA 12

Predchádzanie sporom a ich urovnávanie

Článok 68

Cieľ

Cieľom tejto časti je predchádzať sporom medzi stranami alebo ich urovnávať.

Článok 69

Rozsah pôsobnosti

1. Táto časť sa uplatňuje na každý spor týkajúci sa výkladu a uplatňovania tejto dohody, ak nie je v tejto dohode výslovne ustanovené inak.

2. Bez ohľadu na odsek 1 sa v prípade sporu týkajúceho sa financovania rozvojovej spolupráce medzi štátmi SADC-DHP a stranou ES uplatňuje postup stanovený v článku 98 dohody z Cotonou.

Oddiel I

Konzultácie a mediácia

Článok 70

Konzultácie

1. Strany sa usilujú o vyriešenie akéhokoľvek sporu uvedeného v článku 69 tak, že začnú v dobrej viere konzultácie s cieľom čo najskôr dosiahnuť vzájomne prijateľné riešenie.

2. Strana požiada o konzultácie prostredníctvom písomnej žiadosti adresovanej druhej strane, v ktorej uvedie sporné opatrenie a tie ustanovenia dohody, s ktorými je opatrenie podľa jej názoru v rozpore, a kópiu tejto žiadosti zašle Výboru pre obchod a rozvoj.

3. Konzultácie sa uskutočnia do 40 dní odo dňa predloženia žiadosti. Konzultácie sa považujú za ukončené do 60 dní odo dňa predloženia žiadosti s výnimkou prípadu, keď sa obidve strany dohodnú pokračovať v konzultáciách. Všetky informácie poskytnuté v rámci konzultácií zostanú dôverné.

4. Konzultácie o naliehavých záležitostiach vrátane tých, ktoré sa týkajú tovaru podliehajúceho skaze alebo sezónneho tovaru, sa uskutočnia do 15 dní odo dňa doručenia žiadosti a považujú sa za ukončené do 30 dní odo dňa doručenia žiadosti.

5. Ak sa konzultácie neuskutočnia v lehotách stanovených v odseku 3, resp. odseku 4, alebo ak sa konzultácie ukončia bez toho, aby sa dospelo k dohode o vzájomne uspokojivom riešení, žalujúca strana môže požiadať o zriadenie rozhodcovského tribunálu v súlade s článkom 73.

Článok 71

Mediácia

1. Ak konzultácie neprinesú vzájomne uspokojivé riešenie, strany sa môžu dohodnúť, že vec predložia mediátorovi. Ak sa strany nedohodnú inak, predmetom mediácie bude tá istá otázka, ktorá bola obsahom žiadosti o konzultácie.

2. Stanovisko mediátora môže zahŕňať odporúčanie o tom, akým spôsobom možno spor vyriešiť v súlade s ustanoveniami tejto dohody. Stanovisko mediátora je nezáväzné.

3. Konanie týkajúce sa mediácie a najmä všetky predkladané informácie a stanoviská zaujímané stranami v priebehu tohto konania zostanú dôverné.

Oddiel II

Postupy urovnávania sporov - rozhodcovské konanie

Článok 72

Začatie rozhodcovského konania

1. Ak sa stranám nepodarí vyriešiť spor konzultáciami podľa článku 70 alebo na základe mediácie podľa článku 71, žalujúca strana môže požiadať o zriadenie rozhodcovského tribunálu.

2. Žiadosť o zriadenie rozhodcovského tribunálu sa podáva písomne žalovanej strane a Výboru pre obchod a rozvoj. Žalujúca strana vo svojej žiadosti uvedie konkrétne sporné opatrenia a vysvetlí, akým spôsobom tieto opatrenia porušujú ustanovenia tejto dohody.

Článok 73

Zriadenie rozhodcovského tribunálu

1. Rozhodcovský tribunál sa skladá z troch rozhodcov.

2. Každá strana sporu vymenuje jedného rozhodcu do 10 dní odo dňa doručenia žiadosti o zriadenie rozhodcovského tribunálu. Títo dvaja rozhodcovia vymenujú do 20 dní odo dňa doručenia žiadosti o zriadenie rozhodcovského tribunálu tretieho rozhodcu, ktorý bude predsedať rozhodcovskému tribunálu. Predseda nesmie byť štátnym príslušníkom jednej zo strán, ani mať stály pobyt na ich území.

3. Ak všetci traja rozhodcovia nebudú vymenovaní do 20 dní, alebo ak jedna zo strán písomne predloží Výboru pre obchod a rozvoj do 10 dní od vymenovania tretieho rozhodcu odôvodnenú námietku týkajúcu sa vybraných rozhodcov, jedna zo strán môže požiadať predsedu Výboru pre obchod a rozvoj alebo jeho zástupcu, aby vybral všetkých troch členov losovaním zo zoznamu stanoveného podľa článku 87 tejto dohody, a to jedného z osôb navrhnutých žalujúcou stranou, jedného z osôb navrhnutých žalovanou stranou a jedného z osôb vybraných stranami s cieľom predsedať zasadnutiam. V prípade, že sa strany dohodnú na jednom alebo niekoľkých členoch rozhodcovského tribunálu, zostávajúci člen resp. členovia sa vyberú v súlade s postupom stanoveným v tomto odseku.

4. Predseda Výboru pre obchod a rozvoj alebo jeho zástupca vyberie rozhodcov do piatich dní od doručenia žiadosti jednej zo strán uvedenej v odseku 3 tohto článku. Výber sa uskutoční za prítomnosti zástupcu každej strany.

5. Za dátum zriadenia rozhodcovského tribunálu sa považuje dátum, keď boli traja rozhodcovia definitívne zvolení.

Článok 74

Priebežná správa tribunálu

Rozhodcovský tribunál predloží stranám spravidla najneskôr do 120 dní odo dňa svojho zriadenia priebežnú správu obsahujúcu opisnú časť ako i nálezy a závery. V naliehavých prípadoch sa lehota skráti na 60 dní. Každá strana môže rozhodcovskému tribunálu do 15 dní od predloženia správy predložiť písomné pripomienky ku konkrétnym aspektom priebežnej správy.

Článok 75

Rozhodnutie rozhodcovského tribunálu

1. Rozhodcovský tribunál oznámi svoje rozhodnutie stranám a Výboru pre obchod a rozvoj do 150 dní odo dňa svojho zriadenia. Ak usúdi, že túto lehotu nemožno dodržať, predseda rozhodcovského tribunálu o tom musí strany a Výbor pre obchod a rozvoj písomne informovať a uviesť dôvody omeškania a dátum predpokladaného ukončenia činnosti tribunálu. Rozhodnutie tribunálu by za žiadnych okolností nemalo byť vydané neskôr ako 180 dní odo dňa zriadenia rozhodcovského tribunálu.

2. V naliehavých prípadoch, vrátane tých, ktoré sa týkajú tovaru podliehajúceho skaze a sezónneho tovaru, rozhodcovský tribunál vynaloží maximálne úsilie na to, aby vydal svoje rozhodnutie do 90 dní odo dňa svojho zriadenia. Rozhodcovský tribunál môže do 10 dní od svojho zriadenia vydať predbežné rozhodnutie o tom, či pokladá prípad za naliehavý.

3. Každá strana môže rozhodcovský tribunál požiadať, aby vydal odporúčanie o tom, akým spôsobom by žalovaná strana alebo prípadne príslušný štát SADC-DHP mohli uviesť svoje konanie do súladu s ustanoveniami dohody.

Oddiel III

Splnenie rozhodnutia

Článok 76

Splnenie rozhodnutia rozhodcovského tribunálu

Žalovaná strana alebo prípadne príslušný štát SADC-DHP vykonajú všetky opatrenia potrebné na splnenie rozhodnutia rozhodcovského tribunálu a strany sa budú snažiť o dohodu v otázke lehoty potrebnej na splnenie tohto rozhodnutia.

Článok 77

Primeraná lehota na splnenie rozhodnutia

1. Najneskôr 30 dní od oznámenia rozhodnutia rozhodcovského tribunálu stranám žalovaná strana oznámi žalujúcej strane a Výboru pre obchod a rozvoj primeranú lehotu, ktorú potrebuje na splnenie rozhodnutia rozhodcovského tribunálu.

2. Po oznámení žalovanej strany sa strany usilujú dohodnúť na primeranej lehote. Ak sa strany nedohodnú na primeranej lehote na splnenie rozhodnutia rozhodcovského tribunálu, žalujúca strana do 30 dní odo dňa oznámenia vykonaného podľa odseku 1 tohto článku písomne požiada rozhodcovský tribunál, aby určil dĺžku primeranej lehoty. Táto žiadosť sa súčasne oznámi druhej strane a Výboru pre obchod a rozvoj. Rozhodcovský tribunál oznámi svoje rozhodnutie stranám a Výboru pre obchod a rozvoj do 30 dní odo dňa doručenia žiadosti.

3. Rozhodcovský tribunál pri rozhodovaní o dĺžke primeranej lehoty vezme do úvahy čas, ktorý žalovaná strana alebo prípadne príslušný štát SADC-DHP obvykle potrebujú na prijatie legislatívnych alebo administratívnych opatrení porovnateľných s tými, ktoré žalujúca strana alebo prípadne príslušný štát SADC-DHP považujú za nevyhnutné na zabezpečenie splnenia rozhodnutia. Rozhodcovský tribunál takisto zohľadní kapacitné obmedzenia a rôznu úroveň rozvoja, ktoré môžu mať vplyv na prijímanie nevyhnutných opatrení.

4. Ak nie je možné opätovne zvolať pôvodný tribunál alebo niektorých z jeho členov, uplatnia sa postupy uvedené v článku 73 tejto dohody. Lehota na oznámenie rozhodnutia je 45 dní odo dňa doručenia žiadosti uvedenej v odseku 2 tohto článku.

5. Primeranú lehotu možno predĺžiť na základe dohody strán sporu.

Článok 78

Preskúmanie opatrenia prijatého na splnenie rozhodnutia rozhodcovského tribunálu

1. Pred skončením primeranej lehoty oznámi žalovaná strana druhej strane a Výboru pre obchod a rozvoj opatrenie prijaté na splnenie rozhodnutia rozhodcovského súdu.

2. V prípade názorovej nezhody medzi stranami, pokiaľ ide o zlučiteľnosť opatrenia oznámeného podľa odseku 1 tohto článku s ustanoveniami dohody, žalujúca strana môže písomne požiadať rozhodcovský tribunál o rozhodnutie v tejto veci. V tejto žiadosti sa opíše konkrétne sporné opatrenie a vysvetlí, akým spôsobom toto opatrenie porušuje ustanovenia tejto dohody. Rozhodcovský tribunál oznámi svoje rozhodnutie do 90 dní odo dňa doručenia žiadosti. V naliehavých prípadoch vrátane tých, ktoré sa týkajú tovaru podliehajúceho skaze a sezónneho tovaru, rozhodcovský tribunál oznámi svoje rozhodnutie do 45 dní odo dňa doručenia žiadosti.

3. Ak nie je možné zvolať pôvodný rozhodcovský tribunál alebo niektorých z jeho členov, uplatnia sa postupy uvedené v článku 73 tejto dohody. Lehota na oznámenie rozhodnutia je 105 dní odo dňa doručenia žiadosti uvedenej v odseku 2 tohto článku.

Článok 79

Dočasné nápravné prostriedky v prípade nesplnenia rozhodnutia

1. Ak žalovaná strana neoznámi žiadne opatrenie prijaté na zabezpečenie splnenia rozhodnutia rozhodcovského súdu pred uplynutím primeranej lehoty, alebo ak rozhodcovský súd rozhodne, že opatrenie oznámené podľa článku 78 odseku 1 nie je v súlade s ustanoveniami tejto dohody, žalovaná strana, prípadne príslušný štát SADC-DHP na požiadanie žalujúcej strany predloží ponuku na dočasnú kompenzáciu. Takáto kompenzácia môže zahŕňať finančnú kompenzáciu alebo z nej pozostávať, hoci žiadne ustanovenie tejto dohody neukladá povinnosť žalovanej strane alebo prípadne príslušnému štátu SADC-DHP, aby ponúkli finančnú kompenzáciu.

2. Ak sa do 30 dní od skončenia primeranej lehoty alebo rozhodnutia rozhodcovského tribunálu podľa článku 78 o tom, že prijaté opatrenie nie je v súlade s ustanoveniami tejto dohody, nedosiahne žiadna dohoda o kompenzácii, žalujúca strana je oprávnená po oznámení druhej strane prijať vhodné opatrenia. Takéto opatrenia môže prijať žalujúca strana, prípadne príslušný štát SADC-DHP.

3. Pri prijímaní takýchto opatrení sa žalujúca strana, prípadne príslušný štát SADC-DHP usilujú o to, aby zvolili opatrenia zodpovedajúce porušeniu, ktoré v čo najmenšej miere ovplyvnia dosahovanie cieľov tejto dohody, a zohľadňujú ich vplyv na hospodárstvo žalovanej strany a jednotlivých štátov SADC-DHP.

4. Ak žalovaná strana neoznámi žiadne opatrenie prijaté na zabezpečenie splnenia rozhodnutia rozhodcovského súdu najneskôr pred uplynutím primeranej lehoty, alebo ak rozhodcovský súd rozhodne, že opatrenie oznámené podľa článku 78 odseku 1 nie je v súlade s povinnosťami strany podľa tejto dohody, a ak žalujúca strana tvrdí, že prijatie primeraných opatrení by mohlo vážne poškodiť jej hospodárstvo, strana ES preskúma možnosť poskytnutia finančnej kompenzácie.

5. Strana ES prejaví náležitú zdržanlivosť pri požadovaní kompenzácie alebo prijímaní primeraných opatrení podľa odsekov 1 alebo 2.

6. Kompenzácia alebo primerané opatrenia sú dočasné a uplatňujú sa len dovtedy, kým nie je opatrenie porušujúce ustanovenia tejto dohody zrušené alebo zmenené takým spôsobom, aby bolo v súlade s touto dohodou, alebo pokým sa strany nedohodnú na urovnaní sporu.

Článok 80

Preskúmanie opatrenia prijatého na splnenie rozhodnutia po prijatí primeraných opatrení

1. Žalovaná strana oznámi druhej strane a Výboru pre obchod a rozvoj akékoľvek opatrenie, ktoré prijala na splnenie rozhodnutia rozhodcovského tribunálu, a požiada o ukončenie uplatňovania primeraných opatrení žalujúcou stranou alebo prípadne príslušným štátom SADC-DHP.

2. Ak sa strany nedohodnú na zlučiteľnosti oznámeného opatrenia s ustanoveniami tejto dohody do 30 dní odo dňa predloženia oznámenia, žalujúca strana písomne požiada rozhodcovský tribunál o rozhodnutie v tejto veci. Táto žiadosť sa oznámi druhej strane a výboru. Rozhodcovský tribunál oznámi svoje rozhodnutie stranám a výboru do 45 dní odo dňa doručenia žiadosti. Ak rozhodcovský tribunál rozhodne, že opatrenia prijaté na splnenie rozhodnutia nie sú v súlade s ustanoveniami tejto dohody, určí, či žalujúca strana alebo prípadne príslušný štát SADC-DHP môžu pokračovať v uplatňovaní primeraných opatrení. Ak rozhodcovský tribunál rozhodne, že opatrenie prijaté na splnenie rozhodnutia je v súlade s ustanoveniami tejto dohody, uplatňovanie primeraných opatrení sa ukončí.

3. Ak nie je možné opätovne zvolať pôvodný rozhodcovský tribunál alebo niektorých z jeho členov, uplatnia sa postupy uvedené v článku 73 tejto dohody. Lehota na oznámenie rozhodnutia je 60 dní odo dňa doručenia žiadosti uvedenej v odseku 2 tohto článku.

Oddiel IV

Spoločné ustanovenia

Článok 81

Vzájomne uspokojivé riešenie

Strany môžu kedykoľvek dospieť k vzájomne uspokojivému riešeniu sporu podľa tejto kapitoly. Každé také riešenie oznámia Výboru pre obchod a rozvoj. Po prijatí vzájomne uspokojivého riešenia sa tento postup urovnania sporu ukončí.

Článok 82

Rokovací poriadok a kódex správania

1. Strany sa do 1. júla 2008 dohodnú na rokovacom poriadku a kódexe správania, ktoré prijme Spoločná rada. Rokovací poriadok rieši otázku otvorenia ústnych pojednávaní rozhodcovského tribunálu verejnosti.

2. Všetky zasadnutia rozhodcovského tribunálu sú verejné v súlade s ustanoveniami rokovacieho poriadku, pokiaľ rozhodcovský tribunál z vlastnej iniciatívy alebo na žiadosť strán nerozhodne inak. Rozhodcovský tribunál sa schádza na neverejnom zasadnutí v prípade, že pripomienky alebo argumenty jednej zo strán obsahujú dôverné informácie.

Článok 83

Všeobecné a odborné informácie

Rozhodcovský tribunál môže na žiadosť jednej zo strán alebo z vlastnej iniciatívy požiadať o informácie z akéhokoľvek zdroja, vrátane účastníkov sporu, ktorý pokladá za vhodný vo vzťahu k rozhodcovskému konaniu. Rozhodcovský tribunál má tiež právo vyžiadať si názor príslušných odborníkov, ak to považuje za vhodné. Zainteresované subjekty sú oprávnené predložiť informácie amicus curiae rozhodcovskému tribunálu v súlade s ustanoveniami rokovacieho poriadku. Takto získané informácie treba oznámiť obom stranám sporu, aby sa k nim vyjadrili.

Článok 84

Jazyky podaní

1. Písomné a ústne podania strán sa vykonávajú v ktoromkoľvek úradnom jazyku strán.

2. Strany sa usilujú o dosiahnutie dohody o spoločnom pracovnom jazyku pre jednotlivé konania podľa tejto časti. Ak sa strany nedohodnú na spoločnom pracovnom jazyku, každá strana zabezpečí preklad svojich písomných podaní a tlmočenie pri pojednávaní do jazyka zvoleného žalovanou stranou s výnimkou prípadu, keď tento jazyk je úradným jazykom tejto strany, a znáša náklady na taký preklad alebo tlmočenie. Strana ES zohľadní pri stanovovaní spoločného pracovného jazyka možný vplyv takýchto nákladov na štáty SADC-DHP.

Článok 85

Pravidlá výkladu

Rozhodcovský tribunál urovnáva spor v súlade s ustanoveniami tejto dohody a podľa obyčajových výkladových pravidiel medzinárodného práva verejného vrátane Viedenského dohovoru o zmluvnom práve. Rozhodnutia rozhodcovského tribunálu nemôžu rozšíriť ani obmedziť práva a povinnosti uvedené v ustanoveniach tejto dohody.

Článok 86

Rozhodnutia rozhodcovského tribunálu

1. Rozhodcovský tribunál vynaloží maximálne úsilie na to, aby sa k rozhodnutiu dospelo konsenzom. Ak však k rozhodnutiu nemožno dospieť konsenzom, rozhodnutie sa prijme väčšinou hlasov.

2. Rozhodnutie obsahuje skutkové zistenia, uplatniteľnosť príslušných ustanovení tejto dohody a odôvodnenie všetkých zistení a záverov, ku ktorým tribunál dospel. Výbor pre obchod a rozvoj rozhodnutia rozhodcovského tribunálu zverejní, ak sa nerozhodne inak.

Článok 87

Zoznam rozhodcov

1. Výbor pre obchod a rozvoj vypracuje najneskôr do troch mesiacov po predbežnom uplatňovaní tejto dohody zoznam 21 osôb, ktoré sú ochotné a schopné plniť funkciu rozhodcov. Každá zo strán vyberie osem osôb, ktoré majú plniť funkciu rozhodcov. Strany sa tiež dohodnú na piatich osobách, ktoré nie sú štátnymi príslušníkmi žiadnej z nich a ktoré majú plniť funkciu predsedu rozhodcovského tribunálu. Výbor zabezpečí, aby bol zoznam vždy udržiavaný v súlade s týmto článkom.

2. Rozhodcovia majú osobitné znalosti alebo skúsenosti v oblasti práva a medzinárodného obchodu. Rozhodcovia sú nezávislí, vykonávajú túto funkciu osobne, neprijímajú pokyny od žiadnej organizácie alebo vlády, ani nie sú spojení s vládou ktorejkoľvek strany a konajú v súlade s kódexom správania, ktorý tvorí prílohu k rokovaciemu poriadku.

3. Výbor môže ustanoviť doplňujúci zoznam 15 osôb, ktoré majú odborné znalosti problematiky určitého sektora v osobitných otázkach spadajúcich do rozsahu pôsobnosti tejto dohody. Ak sa uplatní postup výberu podľa článku 73 tejto dohody, predseda výboru môže na základe súhlasu oboch strán použiť tento sektorový zoznam.

Článok 88

Vzťah k záväzkom vyplývajúcim z členstva vo WTO

1. Rozhodcovské orgány zriadené podľa tejto dohody nerozhodujú spory o právach a povinnostiach strany alebo prípadne príslušného štátu SADC-DHP, vyplývajúcich z Dohody o založení WTO.

2. Uplatnením ustanovení tejto dohody o urovnaní sporov nie je dotknuté žiadne z opatrení v rámci WTO vrátane opatrení na urovnanie sporu. Ak však niektorá strana alebo prípadne príslušný štát SADC-DHP začali vzhľadom na príslušné opatrenie konanie o urovnaní sporu podľa tejto dohody alebo podľa Dohody o WTO, nesmú začať konanie o urovnaní sporu týkajúce sa toho istého opatrenia do tej doby, kým sa neskončí prvé konanie. Na účely tohto odseku sa konania o urovnaní sporov podľa Dohody o WTO pokladajú za začaté na základe žiadosti strany, prípadne štátu SADC-DHP, o zriadenie rozhodcovského tribunálu podľa článku 6 Dohody o pravidlách a postupoch platných pre urovnanie sporov WTO.

3. Žiadne z ustanovení tejto dohody nebráni strane alebo štátu SADC-DHP v tom, aby uplatnila také pozastavenie plnenia záväzkov, ktoré schválil orgán WTO na urovnávanie sporov.

Článok 89

Lehoty

1. Všetky lehoty uvedené v časti III tejto dohody vrátane lehôt, ktoré majú rozhodcovské tribunály na oznámenie svojich rozhodnutí, sa počítajú v kalendárnych dňoch odo dňa nasledujúceho po úkone alebo skutočnosti, ktorých sa týkajú.

2. Každá lehota uvedená v tejto časti sa môže predĺžiť na základe vzájomnej dohody strán.

ČASŤ IV

KAPITOLA 13

Všeobecné výnimky

Článok 90

Doložka o všeobecných výnimkách

S výhradou požiadavky, že takéto opatrenia sa neuplatňujú spôsobom, ktorý by znamenal svojvoľnú alebo bezdôvodnú diskrimináciu medzi stranami v situáciách vyznačujúcich sa prevažne rovnakými okolnosťami, a ani spôsobom, ktorý by bol skrytým obmedzovaním obchodu s tovarom a so službami alebo výkonu práva na usadenie, žiadne z ustanovení tejto dohody nemožno vykladať tak, aby bránilo strane ES alebo štátom SADC-DHP prijať alebo presadzovať opatrenia, ktoré:

a) sú nevyhnutné na ochranu verejnej morálky, na zachovanie verejného poriadku a verejnej bezpečnosti, alebo

b) sú nevyhnutné na zabezpečenie súladu so zákonmi alebo inými právnymi predpismi, ktoré nie sú v rozpore s ustanoveniami tejto dohody vrátane ustanovení týkajúcich sa presadzovania colných predpisov, ochrany práv duševného vlastníctva a predchádzania nekalým praktikám, alebo

c) sú nevyhnutné na zabezpečenie súladu so zákonmi alebo inými právnymi predpismi, ktoré nie sú v rozpore s ustanoveniami tejto dohody vrátane ustanovení týkajúcich sa: i) predchádzania nekalým a podvodným praktikám alebo riešenia dôsledkov neplnenia záväzkov zo zmlúv; ii) ochrany súkromia jednotlivcov, pokiaľ ide o spracovanie a šírenie osobných údajov, a ochrany dôverných záznamov a účtov jednotlivých osôb; iii) bezpečnosti, alebo

d) sa týkajú dovozu alebo vývozu zlata alebo striebra, alebo

e) sa týkajú ochrany národného bohatstva s umeleckou, historickou alebo archeologickou hodnotou, alebo

f) sa týkajú ochrany neobnoviteľných prírodných zdrojov, ak sa tieto opatrenia zavádzajú spoločne s obmedzeniami domácej produkcie alebo spotreby tovarov, domáceho poskytovania alebo využívania služieb a domácich investorov, alebo

g) sa týkajú produktov väzenskej práce, alebo

h) sú v rozpore s článkom 36 tejto dohody za predpokladu, že rozdiel v zaobchádzaní má za cieľ zabezpečiť účinné a nestranné uloženie alebo výber priamych daní v súvislosti s hospodárskou činnosťou alebo investormi druhej strany.

Článok 91

Výnimky z dôvodu bezpečnosti

1. Žiadne z ustanovení tejto dohody nemožno vykladať tak, aby:

a) sa od strany ES alebo štátov SADC-DHP vyžadovalo poskytnutie akejkoľvek informácie, ktorej zverejnenie je podľa nich v rozpore s ich základnými bezpečnostnými záujmami;

b) bránilo strane ES alebo štátom SADC-DHP prijať opatrenie, ktoré považujú za nevyhnutné na ochranu ich základných bezpečnostných záujmov: i) týkajúcich sa štiepnych a termonukleárnych materiálov alebo materiálov, z ktorých sa tieto vyrábajú; ii) týkajúcich sa hospodárskych činností podnikov vykonávaných priamo alebo nepriamo na účely zásobovania vojenských zariadení; iii) týkajúcich sa verejného obstarávania, ktoré je nevyhnutne dôležité z dôvodu národnej bezpečnosti alebo na účely národnej obrany; alebo iv) uplatňovaných v čase vojny alebo inej mimoriadnej situácie v medzinárodných vzťahoch; alebo

c) bránilo strane ES alebo štátom SADC-DHP prijať opatrenie na splnenie ich záväzkov podľa Charty Organizácie Spojených národov o udržovaní medzinárodného mieru a bezpečnosti.

2. Výbor pre obchod a rozvoj bude v čo najväčšej miere informovaný o opatreniach prijatých podľa odseku 1 písm. b) a c) a o uplynutí ich platnosti.

Článok 92

Dane

1. Žiadne z ustanovení tejto dohody ani akéhokoľvek dojednania prijatého podľa tejto dohody nemožno vykladať tak, aby strane ES alebo štátu SADC-DHP bránilo rozlišovať pri uplatňovaní príslušných ustanovení ich daňových právnych predpisov medzi daňovými poplatníkmi, ktorí nie sú v rovnakej situácii, najmä vzhľadom na miesto ich trvalého pobytu alebo vzhľadom na miesto ich kapitálových investícií.

2. Žiadne z ustanovení tejto dohody ani akéhokoľvek dojednania prijatého podľa tejto dohody nemožno vykladať tak, aby bránilo v prijatí alebo presadzovaní opatrení, ktoré sú zamerané na zamedzenie vyhýbaniu sa plateniu daní alebo na zamedzenie daňových únikov a ktoré sú v súlade s daňovými ustanoveniami dohôd o zamedzení dvojitého zdanenia alebo inými daňovými opatreniami alebo vnútroštátnymi daňovými právnymi predpismi.

3. Žiadne z ustanovení tejto dohody nemá vplyv na práva a povinnosti strany ES alebo štátov SADC-DHP vyplývajúce z akýchkoľvek daňových dohovorov. V prípade rozporu medzi touto dohodou a akýmkoľvek takýmto dohovorom má vo veci rozpornej otázky prednosť takýto dohovor.

ČASŤ V

INŠTITUCIONÁLNE USTANOVENIA

KAPITOLA 14

Inštitucionálne ustanovenia

Článok 93

Vytvorenie spoločnej inštitúcie

Na účely tejto dohody sa týmto ustanovuje Spoločná rada štátov SADC-DHP – ES (ďalej len „Spoločná rada“), ktorá dohliada na vykonávanie tejto dohody a spravuje jej vykonávanie.

Článok 94

Zloženie a úlohy

1. Spoločná rada pozostáva na jednej strane z členov Rady Európskej únie a príslušných členov Európskej komisie alebo ich zástupcov a na druhej strane z ministrov štátov SADC-DHP alebo ich zástupcov.

2. Bez toho, aby boli dotknuté úlohy Rady ministrov vymedzené v článku 15 dohody z Cotonou, úlohy Spoločnej rady sú tieto:

a) byť zodpovedná za fungovanie a vykonávanie tejto dohody a monitorovanie dosahovania cieľov;

b) preskúmavať všetky významné otázky v rámci tejto dohody, ktoré sú predmetom všeobecného záujmu a ovplyvňujú obchod medzi stranami;

c) preskúmavať návrhy a odporúčania strán na preskúmanie tejto dohody;

d) predložiť primerané odporúčania;

e) monitorovať rozvoj hospodárskych a obchodných vzťahov medzi stranami;

f) monitorovať a posudzovať vplyv ustanovení tejto dohody týkajúcich sa spolupráce na udržateľný rozvoj;

g) monitorovať a preskúmať pokrok dosiahnutý vo všetkých oblastiach, na ktoré sa vzťahuje táto dohoda;

h) ustanoviť rokovací poriadok Výboru pre obchod a rozvoj;

i) monitorovať prácu Výboru pre obchod a rozvoj; a

j) vykonávať akékoľvek iné úlohy podľa tejto dohody.

3. Spoločná rada môže predložiť Rade ministrov zriadenej v súlade s článkom 15 dohody z Cotonou pravidelné správy o fungovaní tejto dohody.

Článok 95

Rozhodovacie právomoci a postupy

1. V záujme dosiahnutia cieľov tejto dohody má Spoločná rada právomoc prijímať rozhodnutia v súvislosti so všetkými záležitosťami, ktorých sa týka táto dohoda.

2. Rozhodnutia sa prijímajú na základe konsenzu medzi všetkými stranami a takéto rozhodnutia sú záväzné pre všetky strany a prípadne každý štát SADC-DHP. Strany prijmú všetky opatrenia potrebné na vykonávanie takýchto rozhodnutí v súlade s vnútornými pravidlami každej zmluvnej strany a štátov SADC-DHP.

3. V procesných záležitostiach a postupoch riešenia sporu sa štáty SADC-DHP dohodli konať spoločne a Spoločná rada prijíma rozhodnutia a odporúčania na základe vzájomnej dohody strán. V záležitostiach, v ktorých sa štáty SADC-DHP nedohodli konať spoločne, sa na prijatie akéhokoľvek rozhodnutia vyžaduje súhlas dotknutého štátu SADC-DHP.

4. Spoločná rada sa schádza v pravidelných intervaloch nepresahujúcich obdobie dvoch rokov a na základe dohody strán aj na mimoriadnych zasadaniach, keď si to vyžadujú okolnosti.

5. Spoločná rada vypracuje vlastný rokovací poriadok.

Článok 96

Výbor pre obchod a rozvoj (ďalej len „výbor“)

1. Spoločnej rade pri plnení úloh pomáha výbor zložený zo zástupcov strán, obvykle na úrovni vysokých úradníkov.

2. Výbor môže zriadiť akékoľvek osobitné technické skupiny pre riešenie osobitných záležitostí, ktoré spadajú do ich právomoci.

3. Výbor stanoví rokovací poriadok osobitných technických skupín zriadených podľa odseku 2 tohto článku.

4. Výbor podáva správy a zodpovedá sa Spoločnej rade.

5. Výbor prijíma rozhodnutia alebo vydáva odporúčania v prípadoch stanovených v tejto dohode alebo v prípadoch, v ktorých Spoločná rada preniesla naň túto právomoc. V tomto prípade výbor prijme rozhodnutia na základe konsenzu.

6. Výbor plní najmä tieto úlohy:

a) v oblasti obchodu: i) monitoruje a vyhodnocuje vykonávanie rozhodnutí Spoločnej rady; ii) uľahčuje a monitoruje vykonávanie ustanovení tejto dohody; iii) zvažuje a odporúča Spoločnej rade priority v oblasti spolupráce; iv) vydáva príslušné odporúčania Spoločnej rade s cieľom predchádzať potenciálnym konfliktom, ktoré môžu vzniknúť v oblastiach, na ktoré sa vzťahuje táto dohoda; v) vykonáva akékoľvek ďalšie úlohy, ktorými ho poverí Spoločná rada; vi) dohliada na prácu osobitných technických skupín uvedených v odseku 2 tohto článku; vii) monitoruje vývoj regionálnej integrácie a hospodárskych a obchodných vzťahov medzi stranami; viii) prerokúva a podniká opatrenia, ktoré môžu byť nápomocné v oblasti obchodu, investícií a obchodných príležitostí medzi stranami; a ix) prerokúva akékoľvek záležitosti týkajúce sa tejto dohody a akékoľvek otázky, ktoré by mohli mať vplyv na dosiahnutie jej cieľov.

b) v oblasti rozvojovej spolupráce: i) monitoruje vykonávanie ustanovení o spolupráci uvedených v tejto dohode a koordinuje túto činnosť s darcami z tretích krajín; ii) vydáva odporúčania o obchodnej spolupráci medzi stranami; iii) pravidelne preskúmava priority spolupráce stanovené v tejto dohode a v prípade potreby odporúča zaradenie nových priorít; iv) preskúmava a prerokúva otázky spolupráce týkajúce sa regionálnej integrácie a vykonávania tejto dohody; a v) monitoruje a posudzuje vplyv vykonávania tejto dohody na trvalo udržateľný rozvoj strán.

ČASŤ VI

KAPITOLA 15

Všeobecné a záverečné ustanovenia

Článok 97

Vymedzenie strán a plnenie povinností

1. Zmluvnými stranami tejto dohody sú Botswana, Lesotho, Namíbia, Svazijsko a Mozambik, na zjednodušenie odkazu ďalej len „štáty SADC-DHP“ na jednej strane, a Európske spoločenstvo alebo jeho členské štáty alebo Európske spoločenstvo a jeho členské štáty v rámci ich príslušných oblastí právomocí vyplývajúcich zo Zmluvy o založení Európskeho spoločenstva, ďalej len „strana ES“, na druhej strane.

2. Na účely tejto dohody:

a) pod pojmom „strany“ sa rozumejú štáty SADC-DHP konajúce spoločne a strana ES. Pod pojmom „strana“ sa rozumejú štáty SADC-DHP konajúce spoločne alebo prípadne strana ES.

b) pod pojmom „štáty SADC-DHP“ sa rozumejú štáty SADC-DHP konajúce jednotlivo.

3. Štáty SADC-DHP a strana ES prijmú všetky všeobecné alebo osobitné opatrenia potrebné na splnenie svojich povinností vyplývajúcich z tejto dohody a dbajú, aby sa dosiahol súlad s cieľmi stanovenými v tejto dohode.

Článok 98

Výmena informácií

1. Na uľahčenie komunikácie týkajúcej sa účinného vykonávania tejto dohody strany vymenujú po nadobudnutí platnosti tejto dohody kontaktnú osobu na výmenu informácií. Vymenovaním kontaktnej osoby na výmenu informácií nie je dotknuté osobitné vymenovanie príslušných orgánov podľa osobitných hláv a kapitol tejto dohody.

2. Na žiadosť kontaktných miest na výmenu informácií každá strana určí úrad alebo úradníka zodpovedných za akúkoľvek záležitosť týkajúcu sa vykonávania tejto dohody a poskytne potrebnú podporu na uľahčenie komunikácie s dožadujúcou stranou.

3. Na žiadosť druhej strany a v rozsahu prípustnom zo zákona každá strana alebo prípadne štáty SADC-DHP poskytnú informácie a bez odkladu odpovedia druhej strane na akékoľvek otázky týkajúce sa existujúceho alebo navrhovaného opatrenia, ktoré by mohlo mať vplyv na obchod medzi stranami.

Článok 99

Transparentnosť

1. Strana alebo prípadne štát SADC-DHP zverejnia alebo sprístupnia verejnosti svoje zákony, iné právne predpisy, postupy a všeobecne záväzné správne rozhodnutia, ako aj všetky ďalšie záväzky podľa medzinárodnej dohody týkajúcej sa akejkoľvek obchodnej záležitosti, na ktorú sa vzťahuje táto dohoda. Všetky takéto opatrenia prijaté po nadobudnutí platnosti tejto dohody sa musia oznámiť druhej strane.

2. Bez toho, aby boli dotknuté osobitné ustanovenia tejto dohody týkajúce s